
v 1; 
ema je priču o ,Amoru i Psihi“ zabilježio stari 
latinski pisac Apulej. To je bilo pod kraj II. vijeka 
poslije Kr. > 

Apulej je bez sumnje najznatniji pisac rimski za 
Antonina. Bio je Afričanin, rodom iz Madaure. Naobrazio 
se u Kartagi, a usavršio u Ateni. Neko je vrijeme putovao 
po Istoku i po Grčkoj. U Rimu je dugo živio kao od- 
vjetnik, izučivši dobro latinski jezik. Kasnije je putovao 
Afrikom kao retor na način grčkih sofista. Bio je darovit 
i mnogostruko naobražen. No sa svojom silnom imagi- 
nacijom i s afričkom sklonošću spram fantastičnosti Apulej 
zauzima posebno mjesto u rimskoj književnosti. Bio je 
govornik, filozof, retor i pjesnik, napisao je svu silu djela 
u grčkom i u latinskom jeziku, ističući svagdje svoju 
živu i originalnu ličnost. Život mu bijaše pun dogadjaja, 
pa se sve to odrazilo i u njegovu književnom radu. 

Od šest sačuvanih radnja njegovih najznamenitije je i 
najtipnije po pisca djelo , Metamorfoze“ ili ,Zlatni ma- 
garac“ (u 11 knjiga). To je roman u duhu miletskih 
ljubavnih pripovijesti, ali ga je Apulej procijedio fanta- 
stičnim elementima. Glavnoga junaka u romanu, nekoga 
mladića Lucija, pretvorila je tesalijska čarobnica zbog 
njegove raskalašenosti u magarca, ali tako, da je sačuvao 
čovječju svijest. Zadobivši nakon mnogih dogadjaja opet 

ljudsko obličje, pripovijeda ovaj mladić s mnogo humora, 
što je vidio u ljudskom životu, dok je bio magarcem, te 
prikazuje žarkim bojama razvraćene običaje, gluposti i 
predsude svoga vijeka. U ovom fantastično-satiričnom . 
romanu povodio se Apulej po svoj prilici za Lukijanovim 
djelom Aovxwog fi čvoc (Lukije ili magarac). Ipak je Apulej 
mnogo bez sumnje sam dodao, poimence jo upleo mnogo 
raznih pripovijesti, medju koje ide i krasna priča o Amoru 
i Psihi (1. 4, 28—6, 24). Jezgra je ovoj priči, kako ćemo 
kasnije vidjeti, indoevropska, ali je dakako u Apuleja od 
prostonarodnoga. sloga znatno poodmakla i spojila se s 
filozofijskom alegorijom o duši. (Friedlinder, Sittengeseh. 
RBoms 16, 535). i 

Gradja je , Metamorfoza“ veoma prijala talentu Apu- 
lijevu. On je mogao podati maha svojoj fantastičnoj ćudi. 
Pisac ne poznaje mjere u kićenju riječi, u obilju sinonima, 
u igri fraza, u upotrebljavanju neobičnih i starih riječi. 
Antitezama, aliteracijama, metaforama upravo su. prena- 
trpane , Metamorfoze“, te im je bila svrha, da razdra- 
žuju čitatelja. Apulejev slog prelazi običnu predaju riječi, 
gramatike i retorike, pa je najživlji primjer afričke la- 
tinske dikcije. 

Zanimljivo je, da nema starih umjetnina, koje bi 
bile osnovane upravo na Apulejevu pričanju. Klasična je 
umjetnost prezirala gradju iz pučkih priča. A kad ju je 
Apulej uveo u književnost, bila je likovna umjetnost već 
gotovo na umoru. Produktivna je snaga umjetnosti klo- 
nula. Umjetnost je još samo životarila kao sluškinja ras- 
košnosti, te se najpače bavila rezanjem kamenja i kovina. 

Renesanca je pokazala, koliko zgodnih motiva imade 
u priči o ,Amoru i Psihi“, kako ju je obradio Apulej. 
Kad je zora klasičnih nauka ponovno svanula u Italiji i 
stara umjetnost doživjela novu slavu, stali su se pomnije 
čitati Apulejevi spisi, poimence Metamorfoze. Apuleja su 

neki više cijenili nego Cicerona. Već g. 1516. prevede 
Boiardo ,Zlatnoga magarca“ na talijanski. A vide mu 
se tragovi i u njegovu epu ,Orlando innamorato“. U to 
doba upoznade se Rafael s pričom o ,Amoru i Psihi“, 
te je upotrebi za gradju svojih glasovitih freska u vili 
Agostina Chigija, koja se sada zove , Villa Farnesina“, u 
Rimu. To je jamačno najznatnija radnja posljednjih nje- 
govih godina (1518—20). | 

Ovdje se studija starih motiva, plemeniti oblik Grk4| 
spojio na divan način sa umbrijskom čistotom, firentinskom 
dražesti i dubokim osjećanjem nove klasične epohe. Rafael 
je Apulejevu priču slobodno preradio, kao što je preradjen 
helenizam u renesanci. Renesanca nije poput starine pre- 
zirala priče, pa tako postade ova priča svečanom pjesmom, 
a četiri njene glavne osobe (Venera, Psihe, Amor i Ju- 
piter) postaše divne dramatične figure. 

Poslije Rafaela likovna je umjetnost u sva vremena, 
osobito u Rimu potaknuta genijalnim ciklom Rafaelovih 
ireska, s više ili manje sreće, obradjivala priču o Psihi. 
U slikariji su osobito Francuzi sve do najnovijega vre- 
mena rado crpli iz ovoga vrela. U kipariji su najpače 
rezbari Cinquecenta mnogo upotrebljavali motive ove priče. 
A poznato je, da je još u početku ovoga vijeka upravo 
u toj gradji bilo u Rimu plemenita natjecanja izmedju 
nježnoga Canove i klasičnoga Thorwaldsena. (Zinzow, 
Psyehe u. Eros, p. XIX.) 

Ne treba istom spominjati, da se Apulejevoj priči 
nalazi tragova i u poeziji modernih naroda. ,Metamor- 
foze“ su se mnogo prevodile. Poimence priču o ,Amoru 
i Psihi“ mnogi su književnici preradjivali u raznim knji- 
ževnim oblicima. (Zinzow 0. 6. XIX—XXI.) 

Priču smo Apulejevu o ,Amoru i Psihi“. preveli po 
kritičnom izdanju Otona Jahna (Apulei Psyche et Cupido, 
ree. et em. 0.1. Editio tertia. Lipsiae 1883), a nastojali 

smo, da bude prijevod što vjerniji. Kadikad se ipak nije 
mogla sačuvati prebujna dikcija samoga izvornika. Apulej 
nazivlje ljubavnika Psihina Kupidom, ali smo ipak pri- 
držali običnije njegovo ime Amor, kako ga kadikad i sam 
Apulej nazivlje (n. p. VI, 10.) 

Evo Apulejeve priče: 


II. 

U nekom gradu bijahu kralj i kraljica. Oni su imali 
na broj tri kćeri neobične ljepote. No za starije, premda 
bijahu preumiljata obličja, ipak se činilo, da se mogu 
proslaviti ljudskim hvalama; ali ljepota najmladje bješe 
tako osobita, tako divna, da se nije mogla ni izraziti ni 
dovoljno proslaviti s nedostatka ljudskoga govora. Dapače 
mnogi od gradjana i nebrojeni došljaci, koje je glas o 
ovoj osobitoj pojavi često onamo sabirao, zablenuti od 
čuda nepristupačne ljepote, pa primičući k ušima svojima 
desnicu i prislanjajući kažiprst o uzdignuti palac, nju 
baš kao božicu Veneru poštovahu svetim klanjanjem. I 
već se po bližnjim gradovima i okolnim krajevima raširio 
glas, da boginja, koju je rodila modra dubina morska i 
rosa pjenastih valova, boravi usred društva ljudskoga, 
pokazavši već na mahove milost svoga božanstva, ili da 
je opet po novom izboju nebeskih kapi ne more, nego 
zemlja drugu Veneru u djevičanskom evatu iznijela. Ova 
misao počne rasti neizmjerno od dana do dana, ovaj glas 


raširivši se prijedje već najbliže otoke i veći dio zemlje 


i premnoge pokrajine. Već su se stjecali amo mnogi 
ljudi prevaljujući daleke putove kopnom i morem, da vide 
slavni uzor vijeka. Nitko na Paf, nitko na Knid, dapače 
Ni na Citeru nije plovio, da gleda božicu Veneru. Svetišta 
se hožičina mimohode, hramovi se nagrdjuju, uzglavnice 
ge gaze, obredi se zanemaruju, kipovi su neovjenčani i. 
pusti oltari okaljani hladnim pepelom. Onoj se djevojci 

mole, u čovječjem liku poštuje se božanstvo tolike bo- 
ginje; kad jutrom izadje djevojka, žrtvama i gozbama 
umilostivljava se božanstvo nenazočne Venere, i već joj 
se mnogobrojni ljudi, dok prolazi ulicama, mole spletenim 
i razasutim cvijećem. | | 

Ovaj neumjereni prijenos božanskih časti na pošto- 
vanje smrtne djevojke silno raspali gnjev u prave Venere, 
te ona ne mogući savladati zlovolje, tresući glavom i gro- 
zeći se gorim počne ovako sa sobom govoriti: ,Evo ja sta- 
rinska roditeljica svemira, evo početni izvor počela, evo 
svega svijeta dobrotvorka Venera, moram sa smrtnom dje- 
vojkom dijeliti čast svoga veličanstva, i tako se moje ime, 
u nebu posvećeno, pogani zemaljskim gnjusom! Doista 
ću dočekati oskvrnuće uzajmičnoga štovanja zajedničkom 
pomirbom božanstva i moj će lik nositi smrtna djevojka. 
Zalud me je onaj pastir, čiju je pravednost i vjeru pri- 
znao veliki Jupiter, zbog osobite ljepote više cijenio od 
tolikih boginja. Ali ne će ona, tko god bila, tako se ra- 
dujući posvojiti moje časti: već ću učiniti, da joj bude 
žao te nedozvoljene ljepote“. I zovne odmah svoga dje- 
čaka, onoga krilatoga i prilično nesmotrenoga, koji svojim 
zlim ponašanjem prkosi javnomu poretku, ognjima i strje- 
licama oboružan noću kroz tudje kuće prelijeće i svima 
kvari brakove, a tolike zločine počinja nekažnjeno i baš 
ništa dobra ne radi. Njega, premda je od prirodjene smje- 
losti drzak, stane povrh toga i riječima podbadati i od- 
vede ga u onaj grad, pa mu javno pokaže Psihu (ovim 
se na ime imenom nazivaše djevojka), i ispripovjedivši 
mu svu povjest o utakmici ljepote, uzdišući i bjesneći od 
ljutine reče: ,Zaklinjem te vezom materinske ljubavi, 
slatkim ranama tvoje strjelice, medenim žarima toga pla- 
mena, priskrbi svojoj roditeljici osvetu, ali potpunu, te 
strogo kazni prkosnu ljepotu, voljan, da se to jedino i 
samo to prije svega izvrši: ta djevojka neka plane naj- 

žešćom ljubavlju k najnižemu čovjeku, komu je sudbina 
oduzela i čast i očinstvo i samo zdravlje, i k tako bijednu, 
da u svemu svijetu ne bi mogao naći sebi jednaka u bi- 
jedi svojoj.“ Tako rekavši i žarkim cjelovima dugo i 
strasno izljubivši sina, podje na bližnje obale mora, što 
natrag teče, te ružičastim potplatima prešavši najvišu 
pjenu blistavih valova evo se već spusti u dubinu morsku 
u vedrom vrtlogu ; i što je istom počela željeti, odmah 
joj, kao da je prije naložila, bez otege izvršuje morsko 


podaništvo. Nazočne su Nerejeve kćeri pjevajući u zboru: 


i kuštravi Portun s modrikastom bradom i Salacija teška 
s puno riba u krilu i mali upravljač delfina Palemon. 
Već kojekuda morem skaču čete Tritona, ovaj nježno 
trubi zvučnom ljušturom, onaj svilenim pokrivalom prkosi 
žaru neprijatnoga sunca, jedan nosi gospodarici pred 
očima zrcalo, a drugi plivaju oko dvoprežnih kola. Takva 
vojska prati Veneru, kad polazi k Oceanu. 

Medjutim Psihe sa svojom, sebi očevidnom, ljepotom 
ne dobiva nikakva ploda svoje dike. Svi je gledaju, 
svi je hvale, ali niko, ni kralj ni kraljević, ni bar 
tko iz puka ne približava se kao prosac želeći, da se njom 
ženi. Dive se istina božanskomu liku, ali joj se svi dive 
kao kipu, što ga je vještak izdjelao. Odavna su se obje 
starije sestre, kojima umjerene ljepote nijesu ljudi izno- 
sili na glas, zaručile sa kraljevskim proscima i već po- 
lučile sretan pir; a Psihe djevica udovica sjedi doma i 
oplakuje pustu svoju samoću, bolna tijela, a ranjene duše, 
te mrzi*na svoju ljepotu, kolikogod je svim pucima omi- 


ljela. Zato. jadni otac prenesretne kćeri posumnjavši o 


mržnji nebeskoj i bojeći se gnjeva višnjih upita prastaro 
proročište Miletskoga boga, pa posvetivši božanstvu mo- 
> litve i žrtve zamoli za djevojku neljubljenu svadbu i muža. 


Ali Apolon, premda je Grk i Jonjanin, zbog osnivača Mi- 


lesije odgovori ovako latinskim proročanstvom : 





Postavi djevojku sad: na vrhunac visokog briega, 
Podaj joj napravu svu pogrebnog vjenčanja ti. 
Al se ne nadaj zetu od čovječje rodjenu krvi: 
No će ti zetom bit divlji i pomaman zmaj ; 
Koji no progoni sve po zraku krilima leteć, 
Ognjem i mačem on u propast navraća sve: 
Njeg' se i Jupiter boji, od njega strepe božanstva, 
Rieke i Stišku noć goni u veliki strah. 


Kralj, nekoč blažen, čuvši poruku svetoga proricanja 
mrznovoljast i tužan podje natrag doma i svojoj ženi ras- 
tumači naloge nesretnoga proročanstva. Više su dana tu- 
govali, plakali, naricali. Ali već navaljuje grozni svršetak 
zlokobnoga proročanstva: već se pripravlja nesretnoj dje- 


vojci oprema pogrebnoga pira, već utrnjuje svjetlo zublje 


od pepela erne čadje, i zvuk svadbene frule mijenja se 
u tužni lidijski napjev, a vesela pjesma Himenejeva za- 
vršuje se turobnim lelekom, i djevojka udavača briše suze 
upravo svojim svadbenim velom. Tako je i sav grad opla- 
kivao tužnu sudbinu ojadjene kuće, te odmah zbog opće 
žalosti bi prema tome odredjena sudostaja. Ali nužda, da 
se pokori nebeskim nalozima, pozivaše bijednu Psihu na 
odredjenu kaznu. Pošto se dakle s najvećom tugom svrši 
svečanost pogrebnoga pira, uz pratnju svega naroda vode 
je kao živa mrtvaca, i zaplakana Psihe prati -— ne pir, 
nego pogreb svoj. Pa dok tužni roditelji, tolikim zlom uda- 
reni, otežu izvršiti kleto djelo, stane ih sama njihova kći 
ohrabriti ovakvim riječima: ,Što mučite nesretnu svoju 
starost dugim: plačem? Što umarate neprestanim jaukom 
svoj duh, koji je većma moj? Što nagrdjujete zaludnim 
suzama lica meni častna? Što razdirete u svojim očima 
i moj vid? Što čupate sjediie? Što o grudi, što o sveta 
vimena udarate? To su vam krasne nagrade moje iz- 
vrsne ljepote. Prekasno to osjećate smrtnim udarcem 
*klete zavisti ošinuti. Dok su vas plemena i narodi sla- 
vili božanskim častima, dok su me u jedan glas nazi- 


ej 


E NEDE mam iraito co + ž « 





8 


vali novom Venerom, tada vam bješe tugovati, tada pla- 
kati, tada oplakivati me, kao da sam već upropaštena. 


Već osjećam, već vidim, da sam jedino zbog imena Ve-: 


nerina nastradala. Vodite me i postavite me na pećinu, 
kojoj me je proročanstvo obreklo. Žuri mi se dovršiti taj 
pir, žuri mi se vidjeti toga svog plemenitog muža. Što 
oklijevam ? što ga zaustavljam, kad dolazi, koji se rodio 
na propast svemu svijetu ?* 

Tako rekavši djevica ušuti i čvrstim već korakom 
umiješa se u sprovod naroda, koji ju je pratio. Podju 
k označenoj pećini visoke gore, na njenu najvišem vr- 
huncu postave djevojku, pa je svi ostave, te ondje svojim 
suzama ugase svadbene zublje, kojima su joj svijetlili, i 
puste ih, pak oborene glave krenu se na put kući. A 
jadni roditelji njezini, tolikim porazom umoreni, sakriju se 
u tminu zatvorene kuće i podadu se neprestanoj noći. 
Psihu pak, koja je strepila i drhtala i na samom vršku pe- 
ćine plakala, ponese polako blagi vjetric nježno uzbibana 
Zefira, dok su joj ovamo onamo lepršali skutovi i nadulo 
joj se krilo, svojim mirnim daškom malo po malo niz 
obronak uzvisite litice i spuštenu nježno položi u naručje 
evatućega busena podno u dolini. 

> Psihe na mekim i obraslim mjestima, upravo na logu 
rosne trave ugodno počivajući, pošto joj se stišala tolika 
oluja duše, slatko zaspa. I već oporavljena dostatnim snom 


podigne se opet mirne duše. Ona ugleda lug posut vitkim | 


i visokim drvećem, a usred luga opazi bistro vrelo ko 


staklo sjajne vode. Pokraj istoka vrela kraljevska je kuća, ' 


sazdana ne čovječjim rukama, nego božanskim umijećem. 
Čim unidješ, odmah ćeš znati, da gledaš ugledan stan 
kojega god boga. Jer visoke stropove od citra i bjelo- 
kosti pomnjivo izdubene podupiru zlatni stupovi, sve su 
stijene pokrivene srebrnom vajarskom radnjom, koja očima 
došljakovim prikazuje zvjerad i šćetinavo stado. Upravo 

je divan čovjek velike umjetnosti, dapače polubog ili baš 
bog, koji je toliko srebro finoćom velike umjetnosti po- 
divljačio. Pa i podovi sa dragim kamenjem, na komadiće 
sasječenim, razlučuju se u raznobojne vrsti slikarstva. Sre- 
tni su i presretni u istinu oni, koji gaze po draguljima 
i biserju! I ostali su dijelovi na daleko i široko razre- 
djene kuće nad svaku cijenu bogati, i svi zidovi ukru- 
ćeni zlatnim grudama svijetle se svojim sjajem , da kuća 
sama sebi tvori dan, ma da i sunce ne će; tako sije- 
vaju ložnice, tako portici, tako i kupaonice. Isto tako 
ostalo odgovara veličanstvu kuće, da se to zapravo pri- 
činja nebeskom palačom, uredjenom velikomu Jupiteru 
za općenje s ljudima. 

Psihe, zamamljena nasladom takovih mjesta, stupi 
bliže i malo pouzdanija prekorači prag, do skora primam- 
ljivana čeznućem za prekrasnom prikazom stane se di- 
viti pojedinostima i na drugoj strani zgrada opazi spre- 
mišta sazdana uzvišenom umjetnošću i natrpana velikim 
blagom. Ništa nije, čega nema ondje. Ali pored ostaloga 
čuda tolikoga bogatstva bijaše osobito čudno, što nikakva 
veriga, nikakva brava, nikakav čuvar nije čuvao toga blaga 
svega svijeta. Dok je ona to s najvećom nasladom pro- 
matrala, oglasi joj se neki bestjelesan glas i reče: »Što 
se panjiš, gospodarice, s tolikoga blaga? Ovo je sve tvoje. 
Zato podji u ložnicu, odmori se na logu od umora i po 
volji zadji u kupalište. Mi, kojima čuješ glasove, tvoje 
sluškinje, revno ćemo te služiti, niti će ti se, kad okri- 
jepiš tijelo, uskratiti kraljevska gozba“. 

Psihe osjeti blaženstvo božanske brižljivosti i opo- 
mene, slušajući bestjelesne glasove, i najprije se snom, a 
onda kupelji okrijepi od umora. Opazivši odmah blizu po- 
luokruglo sjedalo, a pokraj njega napravu za jelo, pomisli 
da bi to bilo zgodno za njenu oporav, pa drage volje 
sjedne. Odmah joj se namjeste nektarska vina i obilati 

podnosi raznih jela bez ičije posluge, već samo dahom 
rek bi dotjerani. Nikoga ne mogaše ipak vidjeti, nego 
samo čujaše riječi, koje su dopirale, i imadijaše samo gla- 
sove za sluškinje. Poslije obilate gozbe neko je unišao 
i uevidjen zapjevao, a drugi udarao u citaru, koja se ta- 
kodjer nije vidjela. Tad joj dopre do ušiju skupni glas 
skladne množine, pa premda ne bijaše vidjeti nikoga od 
ljudi, opet je bilo očito, da je zbor. Poslije zabava po- 
nukana večerju podje Psihe leći. Već kasno u noć dodje 
do njenih ušiju neki mekan glas. Tada bojeći se za svoje 
djevičanstvo kod tolike samoće stane se i bojati i strepiti, 
a kakova se zla tim više straši, jer ga ne poznaje. Tada 
nadodje nepoznat muž, legne u postelju i učini Psihu 
svojom ženom, a prije nego svane, naglo ga nestane. Odmah 
glasovi stojeći pred ložnicom uzmu njegovati novovjenča- 
nicu. Tako je to bivalo dugo vremena. Pa kako je u pri- 
rodi, novost joj neprestanim običajem umili. nasladu, i zvuk 
nepoznatoga glasa bijaše joj utjeha od samoće. 
Medjutim roditelji njezini od neprestana tugovanja i 
žalosti starahu, i kad se glas dalje raširi, one starije 
sestre saznadu sve i naglo tužne i žalosne ostave kuću, 
pa žurno pohite k svojim roditeljima, da ih vide i s njima 
se porazgovore. One noći ovako reče svojoj Psihi muž 
(jer ga ona i rukama i ušima osjećaše, sa svim tim da 
ga očima nije vidjela): , Psihe, preslatka i draga ženo, bi- 
jesna sudbina grozi ti se zlokobnom pogibli, na to treba 
da s pomnijom opreznošću pripaziš. Tvoje na ime sestre 
uzrujane glasom o tvojoj smrti i trag tvoj tražeći odmah 
će stupiti na tu pećinu, pa ako možda čuješ kakvo -na- 
ricanje, ne odgovaraj, dapače se nimalo ne osvrći; inače 
ćeš meni prirediti najtežu bol, a sebi najveću pogubu“. 
Ona pristane i obeća raditi po želji muževljoj. No 
čim je njega nestalo zajedno s noću, jadnica vas dan 
probavi u suzama i jaukanju, ponavljajući, da je tekar 

sada sasvim propala, budući da je zatvorena stražom 
lijepoga zatvora, i lišena razgovora s ljudima, te budući 
da ne smije podati spasonosnu pomoć sestrama svojim, 
koje za njom tuguju, dapače ni vidjeti ih. Neokrijepljena 
ni kupelju, ni hranom, ni ma kakvom okrepom, grozno 
plačući podje spavati. Do mala nešto ranije legne muž 
na log i zagrlivši nju, koja je još uvijek plakala, ovako 
je upita: ,Zar si mi to obećavala, moja Psihe? Što još 
mogu ja, tvoj muž, od tebe očekivati? čemu li se na- 
dati? I danju i noću, dapače i u zagrljajima neprestano 
se kinjiš. Sad radi, kako hoćeš, i slušaj svoj duh, koji 
traži pogibli! Samo se sjeti moje ozbiljne opomene, kad 
se staneš prekasno kajati.“ Tada ona molbama i grozeći 
mu se, da će mu umrijeti, navali na muža, nek pristane 
na njene želje: da vidi sestre, da im tugu ublaži, i da 
se s njima glavom porazgovori. Tada on usliša molbe 
svoje mlade, i pored toga dozvoli, da ih nadari, kojim god 
hoće darom od zlata ili draguljem. Ali je ponovno opo- 
mene i više puta zastraši, da pogubnim savjetom sestara 
nagovorena nikada ne ispituje, kakav je lik njena muža, 
i da se opakom ljubopitnošću ne sunovrati s tolike visine 
sreće ; niti će poslije toga dočekati njegova zagrljaja. 
Ona se zahvali mužu i već veselija reče: ,Prije bi sto 
puta umrla, nego da budem bez toga tvoga zagrljaja. 
Jer te ljubim i žarko milujem,. ko god bio, kao svoju 
dušu, pa te i od Amora više cijenim. No još to mojim 
molbama, prosim te, udijeli, i onomu svomu sluzi Zefiru 
naloži, neka mi sličnim prijevozom amo donese sestre.“ 

I cjelujući ga zavodnim cjelovima i uplećući nježne 
riječi još mu polaska ovako: ,Moj medeni, moj mužu, 
tvoje Psihe slatka dušo!“ Silom i moći venerskoga šapta 
budući svladan, protiv svoje volje popusti muž i obeća 
sve učiniti; pa jer se primicala zora, nestane ga iz že- 
ninih ruku. 

Njezine su sestre medjutim istražile pećinu i ono 
mjesto, na kojem je bila ostavljena Psihe, pak naglo po- 
hite onamo, i ondje grozno plakahu i udarahu se o prsi, da je 
od njihova neprestanog jauka kamenje i grebenje odbi- 
jalo jednak glas. Već su nesretnu sestru po njenu ime- 
nu zazivale, kad se tužni zvuk pronicava glasa spusti niz 
obronke, te Psihe besvjesno i dršćući pohrli iz kuće i 
rekne: ,Što se zalud ubijate bijednim lelekom? Koju 
oplakujete, ovdje sam. Okanite se turobnih glasova, i 
dugotrajnim suzama nakvašene obraze najzad osušite, 
jer već možete zagrliti onu, koju oplakivaste.“ Tad 
zovne Zefira i opomene ga na nalog mužev. Ne ča- 
seći on posluša zapovijest i odmah preblagim daškom 
u neškodljivoj vožnji donese sestre. Tad se one stanu iz- 
medju se grliti i naglo ljubiti, a prigušene suze po 
svojem pravu poteku — izmamljene radošću. ,Ali, reče, 
unidjite veselo pod naš krov i k našemu Laru, i sa 
svojom Psihom okrijepite ojadjene duše.“ Tako rekavši 
pokaže im najveća čuda zlatne kuće i njihovim ušima 
mnogobrojnu četu sluškinja, pa ih krasno okrijepi pre- 
lijepom kupelju i sjajem nečovječanskoga stola, da su 
one upravo presićene izobilnom  množinom božanskoga 
blaga već usred srca osjećale zavist. Najzad jedna od 
njih stane neprestano točno i izvjedljivo ispitivati, tko 
je gospodar ovih nebeskih stvari, tko li je i kakav li je 
njezin muž. No Psihe ipak ni na kakav način ne prekrši 
onoga naloga niti ga ne odade iz skrovišta svoga srca, 
nego smjesta izmisli, da je to neki krasan i zgodan 
mladić, kome pahuljice brade istom zasjenjuju obraze, 
no najviše da se bavi u lovu — u polju i u gori; pa 
da kojom pogrješkom razgovora u napredak ne odade 
tajne osnove, nadari ih izdjelanim zlatom i dragim na- 
kitom, i odmah ih predade pozvanu Zefiru, da ih natrag 
odnese. 

Odmah poslije toga vrle sestre vraćajući se kući i 
već govoreći gorčinom žarke zavisti mnogo su medju so- 
bom razgovarale i bučale. Tad će najzad jedna: ,Evo slijepe 
i bijesne i nepravedne sudbine! Zar ti se to svidjelo, da 
mi od istih roditelja rodjene podnosimo različitu kob? 
pa da mi, koje smo starije, dane tudjim muževima kao 
sluškinje, protjerane i iz kuće i iz same domovine, živimo 
daleko od roditelja kao prognanice, a ona najmladja, koju 
je iza dosadne već trudnoće posljednji porodjaj izmetnuo, 
da je zadobila toliko blago i boga za muža, ona, koja i 
ne umije pravo upotrebljavati toliko obilje bogatstva? Vi- 
djela si, sestro, koliki su i kakvi su nakiti u kući, kakva 
odijela sjaju, kakvi dragulji sijevaju, koliko se zlato osim 
toga gazi na sve strane. “Pa ako još ima tako krasna muža, 
kako tvrdi, nikoja žena ne živi sada sretnija u svem svi- 
jetu; te ako potraje navika i ojača strast, možda će je 
muž-bog učiniti i — boginjom. Tako je, Herkula mi, 
tako se ponašaše i vladaše. Već visoko gleda i boginjom 
se osjeća žena, koja ima glasove za sluškinje i dapače 
vjetrovima zapovijeda. A ja nesretna dobila sam najprije 
muža — starijega od svoga 0ca, a onda ćelavijega od 
buče i sitnijega od kakova dječaka, koji straži svu kuću 
zatvorenu prijevornicama i verigama“. 

Tad prihvati druga: ,I ja moram podnositi muža, 
koji je iskrivljen i boluje od uloga, i s toga prerijetko 
mari za moju ljubav; ponajviše mu svinute i ukrućene 
prste tarem, smrdljivim oblozima, gnjusnim krpama i 
odurnim mazalima prljim ove svoje nježne ruke, te ne 
priličim uslužnoj ženi, nego vršim naporni posao ljekarice. 
Pa ti, sestro, čini se, da ćeš strpljivo ili pravije ropski 
to podnositi (slobodno ću ti na ime izreći, što mislim). 
No ja ne mogu više trpjeti tako blaženu sreću, koja je 
zapala nevrijednicu. Ta opomeni se, kako je oholo, kako 
drzovito postupala s nama, i kako je samim hvastanjem 

neumjerena pokazivanja očitovala svoj naduti duh, i od 
tolikoga bogatstva nerado nam dobacila neznatne darove, 
pa stezana našom nazočnošću odmah naložila nas pro- 
tjerati, ispuhnuti i izviždati. Niti sam žena, niti više 
dišem, ako je ne sunovratim s tolike sreće! Pa ako je 
i tebe, kako je pravo, zapekla naša uvreda, obje ćemo 
zamisliti valjanu osnovu. A to, što podnosimo, ne ka- 
zujmo ni svojim roditeljima ni komu drugomu, dapače 
mi ne znamo ništa ni o .njezinu životu. Dosta je, što smo 
same vidjele, što nam je bilo nepoćudno vidjeti, a nekmo 
li da roditeljima i svemu narodu razglasimo tako sretnu 
njezinu slavu. Pa i nijesu sretni, kojima za bogatstvo nitko 
ne zna. Znat će ona, da imade ne sluškinje, nego sta- 
rije sestre. A sada podjimo k muževima, i krenimo opet 
u svoje siromašne, ali čiste kuće, pa najzad pomnije raz- 
mislivši ojačane se povratimo, da kaznimo oholost“. Ova 
se zla odluka objema zlobnim sestrama pričini dobrom, 
i sakrivši sve one tako skupocjene darove razriješe kosu, 
i kao da tuguju, stanu se razdirati i ponavljati hinjeni 
lelek. Pa tako upravo nanovo ranivši bol roditeljima naglo 
ih ostave, i kipeći od bjesnoće pohite svojim kućama, 
— zločinačku varku, dapače ubistvo snujući protiv ne- 
vine sestre. | 

Medjutim Psihu njezin muž, koga ne poznavaše, u: 
svojem noćnom razgovoru ovako opomene : , Vidiš li, kakvom 
te pogibli napastuje sudbina iz daleka? Pa ne budeš li 
iz daleka pomno pazila, doskora će se iz bliza oboriti. 
Nevjerne one vučice velikim osnovama spremaju ti klete 
zasjede, najpače pak hoće da te nagovore, da saznaš moje 
lice, kojega — kako sam ti često rekao — ne ćeš gle- 
dati, ako ga sagledaš. S toga dakle ako opet dodju one 
zle vještice oboružane štetnim namjerama (a doći će, 
znadem), ne zapredaj s njima podnipošto razgovora, i ako 
ne uzmogneš to podnijeti zbog prirodjene iskrenosti i njež- 

nosti svoga srca, bar o mužu nemoj ništa slušati ni od- 
govarati. Jer ćemo i svoju obitelj doskora povećati, ta 
nam već utroba nosi dječaka, — božanskoga, ako šutnjom 
obaviješ naše tajne, a smrtnoga, ako ih razglasiš“. Psihe 
s ovoga glasa zasjaje, te tješeći se božanskim odvjetkom, 
stane povladjivati, ponositi se slavom budućega zaloga i 
radovati se dostojanstvu materinskoga imena. Bojazljivo 
broji, kako dani rastu, a mjeseci izlaze. Ali već one kuge 
i gadne srde plovljahu k njoj sikćući zmijskim otrovom 
i hiteći s bezbožnom hitrinom. Tada opet časoviti muž 
opomene svoju Psihu: ,Posljednji dan i skrajnji dogadjaj 
i neprijatni spol i dušmanska krv već su se latili oružja 
i krenuli tabor i uredili bojni red i zatrubili u bojnu trubu. 
Već tvoje klete sestre golim mačem navaljuju na tvoj 
vrat. Vaj, kakove nas nevolje tište, preslatka Psihe! Smiluj 
se na se i na nas, pa savjesnom uzdržaljivošću kuću, 
muža, sebe i to naše čedance spasi od nesretne propasti, 
koja nam prijeti. Onih zlikovačkih žena, koje ne smiješ 
nazivati sestrama zbog pogubne njihove mržnje i oka- 
ljanih krvnih sveza, nemoj ni gledati ni slušati, kad budu 
poput Sirena provirujući sa pećine napunjale kamenje smrto- 
nosnim glasovima“. Na to će Psihe, prekidajući govor 
plačnim jecanjem: ,Već si odavna, što znadem, omjerio 
dokaze mojoj vjeri i mučaljivosti, pak ti se ne će sada 
tim više utvrditi stalnost moje duše. Samo ti našemu Ze- 
firu opet zapovjedi, da bude na posluh, ali namjesto 
tvojega svetog lika, koji mi je uskraćen, daj mi bar pogled 
mojih sestara. Tako ti tvojih poput cimeta mirisnih i na 
sve strane spuštenih vlasi, tako ti nježnih i punih i mo- 
jima sličnih obraza, tako ti grudiju ne znam kojim žarom 
zagrijanih, — bar ću u tom mališu upoznati tvoje lice, — 
umoljen pobožnom molbom mojom, koja te bojazljivo molim, 
obazri se na plod našega zagrljaja i duh tebi odane Psihe 
okrijepi veseljem. Pa ne ću više ništa ispitivati o tvojem 

licu, ništa mi više ne smeta, dapače ni noćna tmina : držim 
te, moja luči“. Ovim riječima i nježnim ogrljajima za- 
čaran i tarući joj suze svojim vlasima, muž obeća sve i 
odmah preteče zoru novoga dana. 

Obje sestre u urotničkoj svezi ne pohodivši ni ro- 
ditelja pravac od ladja na vrat na nos pohite k onoj pe- 
ćini i ne čekajući, dok dodje. vjetar, koji bi ih nosio, 
smjelom nesmotrenošću skoče u nizinu. No Zefir_ pam- 
teći kraljev nalog, premda preko volje, pothvati ih krilom 
lahornoga zraka i metne ih na tlo. A one ne časeći časa 
odmah brzim korakom provale u kuću i zagrlivši svoj plijen 
stanu joj — samo po imenu — sestre lagati i krijući 
veselim licem silu duboko sakrivene varke počnu joj ovako 
laskati: ,Psihe, nijesi ti više mala kao prije, nego si već 
sama majka! Koliko dobra misliš, da nam nosiš u toj 
torbici! Kolikim ćeš veseljem svu našu kuću razveseliti! 
o sretnih nas, koje će prva njega zlatnoga dječarca ve- 
seliti! Bude li odgovarao ljepoti roditelja, kako treba, rodit 
će se upravo Amor.“ Tako hineći naklonost malo po malo 
ušuljaju se sestri u srce. Ona ih odmah, da otpočinu od 
puta, posjeda na stolice i okrijepi parnim vrelima kupa- 
lišta, te ih u prekrasnom trikliniju počasti onim divnim i 
dobrim jelima i paštetama. Zapovjedi, da se citara oglasi: 
i zazuji; da se jave trube: i zatrubi; da zapjevaju zbo- 
rovi: i zapjevaju. To sve, a da nikoga nije bilo, sladjanom 
glazbom nasladjivaše slušaoce. Ali ipak nije se zloća kletih. 
žena umirila, ni ovom medenom slatkoćom pjevanja ne- 
ublažena, nego navraćajući razgovor na odredjeno puto 
varke potajno počnu propitkivati, kakav joj je muž i odakle 
je rodom, i kakvu lozu vuče. Tada ona u svojoj prevelikoj 
iskrenosti zaboravi na predjašnji govor, pa izmisli novu 
laž i reče, da je njezin muž iz najbliže pokrajine, da se 
bavi velikom trgovinom, da je već u sredini vijeka, i da 
ga amo tamo probijaju sjedine. I ne zatežući nimalo u 

tom razgovoru opet ih krasnim darovima obdari i vje- 
trovitim kolima predade. 

No dok su se mirnim dahom Zefirovim uzdignute 
vraćale kući, ovako su se medju sobom nadmetale: ,Što 
da kažemo, sestro, o toj nezgrapnoj laži one budale? 
Tada je bio istom mladić, koga je probila laka brada, 
a sad je usred vijeka prosjed sjajnim sjedinama. Tko 
je to, koga razmak malena vremena preobrazi nena- 
danom starošću? Ništa ne ćeš drugo naći, moja sestro, 
nego da ta opaka žena ili izmišlja laži ili ne poznaje lika 
svoga muža. Bilo štogod istina od obojega, što prije valja 
ju protjerati od toga blaga. Ako obličja svoga muža ne 
poznaje, jamačno se udala za boga i ona nam boga nosi 
pod srcem od njegova zagrljaja. No ako se ona prozove 
— ne bilo toga! — majkom božanskoga sina, odmah ću 
se objesiti o svezano uže. Medjutim vratimo se k svo- 
jim roditeljima i k početku ovoga razgovora upletimo što 
skladnije varke.“ 

Tako raspaljene, preko volje pozdraviše roditelje i 
probdješe noć, pa izgubivši se u zoru odlete na pećinu: 
i onda s pomoću običnoga vjetra naglo slete i istiskujući 
silom suze iz očiju stanu ovom varkom dozivati djevojku: 
»Ti si sretna i ne poznajući tolikoga zla, blažena sjediš i 
ne mariš za svoju pogibao, a nas, koje od budne brige 
za tvoje dobro ne spavamo, jadno muče tvoje nevolje. 
Za stalno smo naime saznale i budući dašto družice 
tvoje u boli i nevolji, ne možemo ti tajiti, da s tobom 
ob noć potajno boravi zmija, pužući mnogim kolutima, s 
vratom krvavim od pogubna otrova i zijevajući dubokim 
ždrijelom. Sad se opomeni proročanstva Pitijina, koje ti 
je proreklo, da ti je odredjeno poći za divlju zvijer. 
Mnogi seljaci i, koji u okolini love, i premnogi susjedi 
vidjeli su ga u veče, gdje se vraća s paše i pliva u pli- 
činama bližnje rijeke. Svi tvrde, da te ne će dugo toviti 

Amor i Psihe. 2 


18 


umiljatom uslugom užitaka, nego čim dozori puni plod u 
utrobi tvojoj, da će te s debljim plodom tvojim proždrijeti. 
Na to treba da se sad riješiš, hoćeš li da pristaneš uz 
sestre za tvoj dragi život zabrinute i uklonivši se smrti 
da s nama živiš sigurna od pogibli, ili da se zakopaš u 
utrobu bijesne zvijeri. Ako li ti godi zvučna samoća 
ovoga sela ili ništetni i pogubni sastanci potajne Venere 
i zagrljaji otrovne zmije, mi zdušne sestre bar učinismo 
svoju.“ Tada nesretnu Psihu, kako je bila prostodušna i 
nježna srca, uhvati strah od tako tužnih riječi: izvan 
svijesti sasvim zaboravi na opomene muževe i na svoja 
obećanja, pa se strmoglavi u bezdan nesreće, dršćući i 
od bezkrvne boje blijeda, prekidajući riječi prigušenim 
im glasom ovako šapne: ,Vi doista, drage sestre, kako 
bijaše pravo, ostajete u dužnosti svoje zdušnosti; u istinu 
oni, koji vam tako tvrde, čini mi se, da ne izmišljaju 
laži. Jer ja nikada ne vidjeh lica svojega muža, i nimalo 
ne znam, odakle je, nego samo slušajući mu noćne gla- 
sove podnosim muža nepoznata lika, koji bježi od svjetla, 
i opravdano se slažem s vama, što no velite pravo, da je 
nekakva zvijer. On me na ime uvijek silno odvraća od 
svojih pogleda i grozi mi se velikim zlom, budem li 
željna znati njegovo lice. A sad ako možete svojoj sestri 
u pogibli podati koju spasonosnu pripomoć, pomozite mi ; 
inače buduća vaša nebriga oslabljuje mi dobročinstva 
predjašnje vaše skrbi.“ 

Tako opake žene našavši otkriveno srce sestrino već 
otvorenih vrata i napustivši zaklonište skrovite pletke, 
presvoje golim mačevima varke plašljive misli prostodušne 
djevojke. Najzad reče jedna: ,Budući da nas krvna sveza 
sili, da za tvoj spas ne predamo ni od koje pogibli, po- 
kazat ćemo ti dugo i dugo smišljani put, koji te vodi 
k spasenju. Oštru i još dobro nabrušenu britvu u onom 
dijelu loga, na kojem običavaš ležati, potajno sakrij i 

umjetnu svjetiljku napunjenu uljem, koja sjaje jasnim 
svjetlom, pokrij kakvim pokrovcem zatvorena lonca, i svu 
tu napravu najopreznije zataji, pa kad on puzavim ko- 
rakom uzadje na log i zaokupljen prvosnom stane du- 
boko disati, sadji s loga i bosonoga, tihi korak po malo 
zaustavljajući, oslobodi od straže slijepe tmine svjetiljku 
i s pomoću svjetla uhvati zgodu za svoje slavno djelo, 
pa visoko digni desnicu i smjelo onim dvobridnim oruž- 
jem ašto žešćim zamahom prereži pogubnu zmiju izmed 
šije i glave. A i mi ćemo ti biti u pomoć, pa čim nje- 
govom smrću sebe spaseš, mi ćemo te bojazljivo čekati, 
pa onda s tobom brže bolje sve to blago odnijeti i tebe, 
čovječju ženu, s čovjekom  združiti u željenu braku.“ 
Takim žarom riječi raspaljeno upravo bukne srce sestrino ; 
a one je odmah ostave mnogo se bojeći posljedice ta- 
kova zla, i odnesene običnom silom krilatoga daha na 
onu pećinu, odanle naglo nagnu u bijeg, pa odmah uljezu 
u ladje i odu. 

A Psihe ostavljena sama, osim što su je progonile 
neprijateljske srde, koleba se od tuge u duši poput mora, te 
premda je bila stalno odlučila i tvrdo naumila, ipak već 
primičući ruke k djelu još nestalna u odluci zapinje i raz- 
diru je mnoga čuvstva njene nesreće. Žuri se i odgadja : 
usudjuje se i prčda; očajava, ljuti se, pa što je najviše, u 
istom tijelu mrzi na zvijer, i ljubi muža. Ipak kad je 
večer već prelazila u noć, brže bolje uredi pripremu za 
kleto djelo. Bijaše noć i dodje muž, te odmah iza prvih 
zagrljaja zaspi dubokim snom. Tad Psihe, inače i tijelom 
i duhom slaba, ipak potpomagana bjesnoćom sudbine skupi 
snagu, iznese svjetiljku i uzme britvu, te rek bi promi- 
jeni spol. No čim su pridonesenim svjetlom tajne loga 
zasjale, opazi najblažu i najsladju zvijer od sve zvjeradi, 
upravo onoga krasnog Amora, gdje lijepo spava, pa ugle- 
davši njega i svjetlo u svjetiljci razveseljeno zasine i odsije- 

. vaše britva bezbožnoga šiljka. No Psihe zastrašena tolikim 
prizorom i bez svijesti, uvelo blijeda od umora i dršćući, 
pane na koljena i htjede zatisnuti mač, ali — u svoje 
grudi. A to bi bila i za cijelo učinila, da joj nije orudje, 
bojeći se tolikoga zločina, iz drhtavih ruku palo. Ona bi- 
jaše već izmorena i polumrtva, no dok je češće proma- 
trala ljepotu božanskoga lica, duh joj se oporavi. Opazi 
bujnu kosu zlatne glave punu ambrozije, kao mlijeko bi- 
jeli vrat i po grimiznim obrazima uvojke vlasi pristalo 
savite, jedni gdje vise sprijeda, a drugi straga, od kojih 
je tako silni sjaj odsijevao, da se gubilo svjetlo svjetiljke. 
Na plećima krilatoga boga bijele se vlažna krila poput 
blistava cvijeta, i premda su krila počivala, skrajnja nježna 
i raskošna perca dršćući nemirno poigravahu. U osta- 
lom bijaše tijelo glatko i prekrasno, te ne bi žalila Ve- 
nera, da _ga je rodila. Pred nogama loga ležahu luk, 
tobolac i strjelica, velikoga boga milostivo oružje. Dok 
je to nezasitnim duhom Psihe izvjedljivo pretraživala i 
prematrala, pa se čudila oružju svoga muža, uzme jednu 
strjelicu iz tobolca, i okušavajući palcem fini vršak jačim 
se dodirom dublje ubode u prst još uvijek drhtavi, tako 
dasu po svoj koži pale male kaplje ružičaste krvi. Tako 
neznalice Psihu osvoji trajna ljubav k Amoru. 

Tada sve više i više goreći čeznućem za Amorom, 
nadvije se nad njega i žarko ga cjelujući dugim, vrelim 
i naglim poljupcima, bojaše se, da ne bi premalo spavao. 
I dok je tolikom nasladom potresena kolebala se u ra- 
njenoj duši, ona svjetiljka, — bilo od gadne nevjere, bilo od 
pakosne zlobe, bilo da je sama željela takvoga se tijela 
dotaći i rek bi poljubiti, — s vrha plamena svoga štrene 
kaplju vrelog ulja bogu na desno rame. Jao, drzovita i 
nesmotrena svjetiljko i rdjava potporo ljubavi, ti osmu- 
djuješ samoga gospodara svega ognja, premda te je prvi 
iznašao kakav ljubavnik, da duže može i noću uživati 

svoje želje. Ožeženi bog skoči, i vidjevši ružnu nevjeru, 
odmah ga ispred očiju i iz ruku nesretne žene tiho nestane. 
Odmah, kad je ustao, pograbi ga Psihe objema rukama 
za desnu nogu, i dok se visoko dizao, jadno je visjela o 
njemu i pratila ga kroz oblake viseći s kraja, al najzad 
umorena pane na tlo. 

Ipak je bog ljubavnik ne ostavi ležati na tlu, nego 
doleti na bližnji čempres i s njegova visokog vrška tako 
joj reče teško potresen: ,Ja, lakovjerna Psihe, zaboravih 
pa naloge svoje roditeljke Venere, koja mi je zapovje- 
dila, da te raspalim ljubavlju k bijednu i neznatnu čovjeku, 
pa da te žrtvujem prostačkoj ženidbi, — te sam ti sim 
radje došao za ljubavnika. No znadem, to sam radio lako- 
mišljeno, i ja, onaj slavni strijelac, sam sebe ranih svojim 
oružjem i tebe učinih svojom ženom, da ti se dašto pri- 
činim zvijerju i da moju glavu gvoždjem sasiječeš ! Često 
sam te svjetovao, da se toga uvijek čuvaš, nato sam te 
dobrostivo opominjao. No one tvoje vrle savjetnice tako 
pogubne majstorije odmah će mi to platiti, a tebe ću 
kazniti samo svojim bijegom“. To doreče i krilima se 
trgne u vis. 

A Psihe oborena na tlu i, koliko mogaše, gledajući 
uzlet mužev, razdiraše dušu ljutim naricanjem. 

No čim je muž poletio krilima i visoko se izgubio, 
strmoglavi se Psihe s obale bližnje rijeke. Ali dobra ri- 
jeka, dakako u čast boga, koji dapače i vode znade ras- 
paliti, bojeći se za se, odmah ju neškodljivim valom  iz- 
nese na travu pokraj evatuće obale. Slučajno je tada Pan, 
seoski bog, sjedio pokraj izbreška rijeke, grleći Jeku, gorsku 
boginju, i učeći je svakojake glasove otpijevati; a blizu 
obale pustopašice su poskakivale koze i i brstile vodno bilje. 
Jarčji bog ranjenu i iznemoglu Psihu milosrdno pozove 
k sebi, znajući za njezinu nesreću, i stane je miriti ovako 
blagim riječima: ,Krasna momo, ja sam doduše seljak 

i pastir, ali sam hvala poodmakloj starosti iskusan mnogim 
iskustvom. Ako pravo nagadjam, što doista pametni ljudi 
smatraju božanskim nadahnućem, po tvojem nestalnom 
i često posrtljivom koraku, po prevelikoj bljedoći tijela 
i po neprestanom uzdisanju, a najpače po tvojim zapla- 
kanim očima, ti boluješ od prevelike ljubavi. Čuj me dakle: 
Nemoj se opet ubijati strmoglavom, ni kojim drugim na- 
činom silovite smrti. Okani se plača i mani se tuge, pa 
radje molitvama poštuj Amora, najvećega medju bogo- 
vima, i zavrijedi ga blagim posluhom, jer je nježan i 
krasan mladić.“ 

Tako reče bog-pastir, ali Psihe ne odvrati ništa, nego 
samo pomolivši se božanstvu, krene na put. Kad je mnogo 
puta sustalim korakom prevalila, nepoznatom nekom stazom 
pod kraj dana stigne u neki grad, u kojem je kraljevao 
muž jedne njezine sestre. Saznavši to zaželi Psihe, da 
se sestri javi, da je ovdje; doskora bi uvedena, i kad 
su se uzajmice izgrlile, na pitanje sestrino, zašto dolazi, 
odgovori ovako: ,Sjećaš se vašega savjeta, kojim ste me 
nagovorile, da zvijer, koja je sa mnom počivala pod lažnim 
imenom muža, dvobridnom britvom ubijem prije, nego 
me jadnu proždrljivim ždrijelom proguta. No čim sam, 
kako smo se pravo dogovorile, ugledala njegovo lice s po- 
moću svjetla, opazim divan i upravo božanski prizor sa- 
moga sina boginje Venere, velim -ti, samog Amora u 
blagom snu. I dok se potresena groznim prizorom ta- 
kova dobra, i uzbunjena prevelikom snagom raskoši, nisam 
mogla slasti naužiti, zlim slučajem svjetiljka pusti žar- 
koga ulja na njegovo rame. Od ove se boli on odmah 
trgne od sna, pa kad me opazi oboružanu gvoždjem i 
ognjem, reče: ,Zbog toga opakog nedjela odmah se udalji 
od moga loga i budi sama svoja, a ja ću se oženiti tvojom 
sestrom“ — i izreče ime, kojim se ti zoveš — ,sklo- 
pivši zakonitu ženidbu“. I on odmah naloži Zefiru, da 





= zako _ = emua sn 7. . 74 
Na... iN sE. > ati jana ope 


—— e: 


23 


me iznese preko medja njegova doma.“ Još pije dovr- 
šila Psihe govora, a sestra podstreknuta žalcima bijesne 
pohote i erne zavisti, prevari muža smjesta smišljenom 
lažju, kao da je nešto čula o smrti roditelja, i odmah 
u ladju, pa naglo pohiti k onoj pećini, i premda je drugi 
vjetar duvao, ipak čeznući od slijepe nade reče: ,Primi 
me, Amore, za ženu sebe dostojnu, a ti, Zefire, prihvati 
gospodaricu“, pak strmoglavce skoči. Ipak nije mogla 
stići na ono mijesto, pa ni mrtva. Jer na kršnom kamenju 
razbivši i razmrvivši udove, i odmah razdrobivši utrobu, 
kako je i zavrijedila, pogibe, da bude hrana pticama i 
zvjeradi. A nije doenila kazna ni drugoj. Psihe na ime 
lutajući dodje u drugi grad, u kojem je na jednaki način 
boravila druga sestra. I ona isto tako zavedena sestrinom 
varkom i otimljući se o sestrin kleto uništeni brak, po- 
hrli na pećinu i sličnom smrću zaglavi. 

Medjutim dok je Psihe obilazila narode tražeći Amora, 
on je, bolujući od rave, koju mu je zadala svjetiljka, le- 


žao baš u ložnici materinoj i uzdisao. Tada ona prebi-| 


jela ptica galeb, koja krilima pliva na morskim valovima, 
naglo uroni u duboko skrovište morsko. Ondje stane kod 
Venere, koja se kupala 1 plivala, i javi joj, da je njezin 
sin ožežen i da jadikujući od velike boli rane leži u po- 
gibli za život; te da se o svoj Venerinoj obitelji po svim 
narodima čuju kojekakvi glasovi 1 razne psovke, što ste se 
Vi — reče — udaljili, i to on u goru na ljubakanje, a 
ti u morsku kupelj, pa zato nema nikakve naslade, ni 
ljubavi, ni šale, nego je sve surovo, prostačko i strašno, 
nema pirova u ljudi, ni prijateljstva u drugova, ni lju- 
bavi u djece, nego je svuda gadna razbludnost i ružno 
ogavje nečistih sveza. Tako je ona govorljiva i previše 
gorljiva ptica ževkala Veneri u uši, dirajući u čast nje- 
Zina sina. 

Tad Venera silno ljutita odmah klikne: ,Dakle taj 

dobri sin već imade neku ljubovcu? Reci der mi, ti, koja 
me jedina vjerno služiš, ime one, koja je zavela ne- 
jakoga i nezreloga dječaka, bila ona iz kola Nimfa ili iz 
broja Hora ili iz zbora Muza ili iz družbe mojih Gracija.“ 
A brbljava ptica ne zašuti nego reče: ,Ne znam, go- 
spodarice; mislim, da žarko ljubi djevojku (ako se dobro 
sjećam, zove se po imenu Psihe)“. Tad planuvši silno 
vikne Venera: ,Ako on doista ljubi Psihu, nuzljubu moje 


ljepote, takmicu moga imena, — još i to — mene je 
držao za svodilju, koja ga je uputila, da upozna onu dje- 
vojku“. | 


Tako vrišteći brzo izroni iz mora i odmah pohrli u 
svoju zlatnu ložnicu, te našavši, kako bješe čula, bolna 
dječaka, već sa vrata vikne što jače: ,Je li to dičnoi 
pristojno za naš rod i za tvoje dobro poštenje, da ti naj- 
prije gaziš naloge svoje roditeljke, dapače gospodarice, i 
ne mučiš moje neprijateljice niskom ljubavlju, nego da- 
pače ti, dječak u toj dobi, grliš je svojim nedopuštenim 
i nezrelim zagrljajima, da svoju neprijateljicu podnosim 
još kao snahu? No ti, vragolane, zavodniče, nevoljo, da- 
kako misliš, da si samo ti plemenit, i da ja više ne mogu 
zbog starosti zanositi. Znadi dakle, da ću roditi drugoga 
sina, mnogo boljega od tebe; dapače da većma osjetiš. 
sramotu, posinit ću koga od svojih robova i dati mu ta- 
kova krila i plamen i luk, pa i strjelice, i sve svoje po- 
kućstvo, koje ti nisam dala za tu svrhu. Ništa ti na ime 
nije dano od dobara tvoga oca za tu opremu. Ti si na 
zlo upućen od najranije mladosti: ti imaš krute ruke, te 
si svoje predje toliko puta bez poštovanja njima udario, 
pače i svoju majku, da, mene samu, ubojico, svaki dan 
raskrivaš, pa si me češće pogodio i prezireš me dašto 
kao udovicu, a ne bojiš se ni očuha svoga, onoga hrabrog 
i velikog bojnika. Zašto ne bi? ta ti njemu običavaš 
češće dovoditi djevojke za inoče na moj strah. No ja ću 

se već pobrinuti, da ti bude žao te igre i da osjetiš tu 
ljutu i gorku ženidbu. — No sad izvrgnuta smijehu što 
da uradim ? kamo li da podjem ? na koji način da obuzdam 
toga guštera? Da tražim pomoć u svoje neprijateljice 
Treznoće, koju sam češće uvrijedila upravo zbog njegove 
raskalašenosti ? Ja se zgražam od razgovora s prostom i 
blatnom ženom ; pa ipak ne smijem prezreti utjehu osvete, 
ma otkud došla. Nju mi valja svakako upotrebiti, i ni- 
jednu drugu, da oštro kazni toga nestaška, isprazni mu 
tobolac, oduzme strjelice, popusti luk, ugasi zublju, da- 
pače i njegovo tijelo da obuzda ljućim lijekovima. Tad 
ću vjerovati, da je zadovoljeno mojoj nepravdi, kad od- 
reže njegovu kosu, koju sam ovim svojim rukama često 
gladila u njihovu zlatnome sjaju, i podsiječe krila, koja 
sam na svojem krilu nektarom kvasila.“ 

Tako rekavši provali napolje ljuta i bijesna, koliko 
se Venera može srditi. Njoj se odmah pridruže Cerera 
i Junona, i vidjevši, da je naljućena, upitaju je, zašto 
namrčenim obrvama sprečava toliku ljepotu blistavih 
očiju? A ona im odgovori: ,Zgodno mi dolazite, da mo- 
jemu ražarenomu srcu ispunite želju. Molim vas, potra- 
žite mi svim svojim silama onu bjegunicu i skitalicu 
Psihu. Ta jamačno znate za sramotni pogovor o mojem 
domu i za djela moga nevrijednog sina.“ Tada one 
ne znajući. šta se dogodilo, stanu ovako blažiti bijesnu 
srdžbu Venerinu: ,Što je takovo, gospodarice, . sakrivio 
tvoj sin, da se živim duhom protiviš njegovim na- 
sladama, i onu, koju on ljubi, ti nastojiš upropastiti. 
Koliko mu je u tom, molimo te, krivnje, ako se je rado 
smiješio pristaloj djevojci? ili ne znaš, da je muškarac i 
mladić, ili si već zaboravila, koliko mu je godina? ili ti 
se čini uvijek dječakom, što je vazda dražestan? Zar 
ćeš ti, kao majka i osim toga razborita žena, uvijek lju- 
bopitno ispitivati ljubavne igre svoga sina, i u njega 

prekoravati raskošje i ljubav, te svoje umijeće i svoju 
slast kazniti u svoga krasnog sina? Tko će pak od bo- 
gova, tko li će od ljudi podnositi, da ti na sve strane 
prosipaš medju ljudima strasti, dok ljuto ugušuješ ljubav 
u svojoj kući i zatvaraš javni stan ženskih pogrješaka.“ 
Tako one bojeći se strjelica ljubavnom obranom laskahu 
Amoru, premda nije bio nazučan. No Venera razljućena, 
što se šaljivo postupa s njenim nepravdama, okrene se 
od njih i hrlim korakom podje k moru. 
Medju tim je Psihe kojekuda lutala, te danju i noću 
nemirno tražila muža, i tim življe želeći njega ljutita 
ublažiti, i ako ne ženskim laskama ukrotiti, a ono bar 
poniznim molbama umilostiviti. I opazivši nekakav hram 
na vrhuncu visoka brijega reče: ,Tko zna, ne boravi li 
ondje moj gospodar?“ i upravi onamo svoj korak, koji 
je već neprestanim naporima iznemogao, ali ga poticaše 
nada i želja. Prevalivši neumorno više grebene već se 
sasvim približi k pulvinarima. Ondje opazi žitne klase na a 
kupu i druge savite u vijence, i ječmene vlati. Bilo je i 
srpova i sva sila žetelačkih sprava, ali je sve ležalo na- 
okolo, bezbrižno ispremiješano i porazbacano, kako obično: 
rade radnici za ljetne zapare. Psihe ovo sve pomno raz- 
dijeli, razmjesti napose i pravo uredi, misleći, da ne 
smije hramove i obrede nijednoga boga zanemarivati, 
nego moliti dobrostivo milosrdje u sviju. 
Dok je Psihe brižno i revno nastojala oko toga, 
zaustavi je blaga Cerera i odmah izdaleka vikne: ,Aj, 
nesretna Psihe! po svemu svijetu bjesneći Venera traži 
s uzrujanom revnošću tvoj trag, pa ti sprema najoštriju 
kaznu i smišlja osvetu svom snagom svoga božanstva. 
A tise brineš sada za moje stvari i misliš na nešto 
drugo, nego na svoj spas?“ Tad joj Psihe obujmi noge 
i obilatim suzama okvasi stope božičine, pa onda otare 
svojim kosama tlo 1 stane mnogostrukim molbama mo- 

liti u nje milost: ,Zaklinjem te tom tvojom plodo- 
nosnom desnicom, radosnim obredima žetve, tajnim sve- 
tinjama škrinje i krilatim kolima tvojih poslušnih zma- 
jeva i brazdama Sikulske grude i kolima, koja ugrabiše 
Proserpinu, i zemljom, koja ju je zadržala, i polaskom Pro- 
serpininim na tamni pir i povratkom tvoje kceri, kad je 
našasta uz svjetlo zubalja, i ostalim, što makom krije sve- 
tište atičke Eleuze, pomozi jadnoj duši Psihe, koja pred 
tobom kleči. Dopusti, da se medju tom uaslagom klasja 
bar nekoliko dana sakrijem, dok se bijesna srdžba tolike 
boginje s vremenom ne umiri ili bar moje sile dugim na- 
porom izmučene odmorom ne oporave“. Cerera joj odgo- 
vori: , Tvoje me plačne molbe diraju, pa bih ti željela pomoći, 
ali ne mogu vrijedjati svoju rodjaku, s kojom me veže 
staro prijateljstvo, a uza to dobru ženu. Zato izadji iz 
mojega doma odmah, i budi zadovoljna, što te nisam za- 
držala ni zatvorila.“ 

Psihe odbita protiv svoje nade i dvostrukom tugom 
presvojena, nastavljajući natrag put opazi u donekle jasnom 
lugu bližnje doline hram velikom vještinum  sagradjen. 
Budući da nije htjela propustiti ni sumnjiv put bolje nade, 
nego zamoliti pomoć u kojegagod boga, približi se k po- 
svećenim vratima. Ona ugleda drage darove i haljine zlatom 
izvezene, obješene o granje drveća i o dovratke hrama, 
koji sa zahvalnošću za dobročinstvo nošahu ime božice, 
kojoj su bili posvećeni. Tada kleknuvši i obuhvativši ru- 
kama topli oltar utre najprije suze i ovako se počne mo- 
liti: ,Sestro i ženo velikoga Jupitera, ili ti boravila u 
starim hramovima na Samu, koji se kao nosilac hvasta 
tvojim porodom, djetinjim vriskanjem i dojidbom tvojom ; 
ili pohadjala sveta sjedišta visoke Kartage, koja te štuje 
kao djevicu, koju lav u kolima vozi prema nebu ; ili šti- 
tila čuvene zidine Argivaca pokraj obala Inaha, koji te se 
već sjeća kao vjerenice Gromovnikove i kraljice boginja ; 

koju kao Zigiju poštuje vas istok a kao Lucinu zazivlje 
sav zapad : budi mi u mojoj najvećoj bijedi Junona Sospita 
i mene tolikim podnesenim naporima izmučenu oslobodi 
od strahovite pogibli, koja mi prijeti. Što ja znam, ti 
običavaš drage volje pomagati trudnim ženama u po- 
gibli.“ Dok joj se ona ovako molila, odmah joj se Ju- 
nona prikaže u velebnom dostojanstvu svoga božanstva 
i reče joj: ,Kako bih rado, vjere mi, svoju volju prila- 
godila tvojim molbama! Ali mi poštenje ne dopušta ra- 
diti protiv volje Venere, moje snahe, koju sam uvijek lju- 
bila kao kćerku. Pa mi krate i zakoni, koji zabranjuju 
primati tudje sluge bjegunce preko volje gospodara.“ 

Prestrašena i ovim brodolomom svoje sreće i ne mo- 
gući više naći krilatoga muža, izgubi Psihe svu nadu u 
spas i stane sama sobom ovako razmišljati: ,Koja još 
druga pomoć može biti mojim nevoljama, kad mi nisu 
mogle koristiti privole božica, premda su to hijele? Pa 
kamo da upravim korak, zapletena u tolike zamke? Pod 
kojim krovom, ili čak kojom tminom sakrivena da umaknem 
neuklonivim očima velike Venere? Zašto dakle ne po- | 
primiš najzad muškarački duh i odrješito ne odbaciš tašte 
nade, te se dragovoljno ne predaš svojoj gospodarici, i 
bar kasnom poniznošću ne ublažiš njenih bijesnih pro- 
vala? Tko bi znao, hoćeš li onoga, koga dugo tražiš, i 
naći ondje u kući majčinoj?“ Tako spremna na sumnjiv 
posluh, dapače na sigurnu propast počne sa sobom smi- 
šljati početak buduće molitve. 

A Venera odrekavši se potrage na zemlji podje u 
nebo. Zapovjedi spremiti kola, koja joj je zlatar Vulkan 
pomnom vještinom revno izgladio i prije braka poklonio 
za svadbeni dar, neobična po izradbi turpije i bogata 
gubitkom samoga izrezanog zlata. Od mnogih golubica, 
koje se vko gospodaričine ložnice gnijezde, izadju četiri 
bijele, pa veselim korakom podju okrećući šarene vratove 

pod draguljasti jaram i primivši gospodaricu radosno po- 
lete. Vrapci prateći božičina kola raduju se uz bučno živ- 
kanje, i ostale ptice, koje slatko pjevaju, medenim  pjes- 
mama umiljato odjekujući javljaju dolazak božičin. Ra- 
zilaze se oblaci, otvara se nebo kćeri i najviši eter s ve- 
seljem dočeka boginju. A ne boji se pjevačka družba ve- 
like Venere ni orlova na putu ni grabežljivih jastrebova. 
Tad se odmah uputi Venera kraljevskoj kuli Jupiterovoj, 
i s ponosnom molbom zatraži potrebnu joj uslugu Mer- 
kurija, milozvučnoga boga. A ne usprotivi joj se tamna 
obrva Jupiterova. 

Tada kličući od radosti i praćena Merkurijem sadje 
Venera s neba i reče mu zabrinuto ove riječi: ,Brate 
Arkadjanine, za cijelo znadeš, da tvoja sestra nije nikada: 
ništa uradila bez pomoći Merkurijeve, a jamačno te nije 
mimoišlo, koliko već vremena ne mogu, da nadjem sa- 
kritu sluškinju. Nije dakle druge, nego da ti javno pro- 
glasiš nagradu potrage. Daj dakle požuri moj nalog i 
očito označi znakove, po kojima se može djevojka pre- 
poznati, da se ne uzmogne ispričavati neznanjem, ako se tko 
ogriješi krivnjom nedopuštene pritaje“. T ujedno _ mu dade 
knjižicu, u kojoj je bilo ime Psihino i ostalo. Poslije 
toga odmah ostavi dom. Merkurije ju posluša, i na 
sve strane obilazeći sve narode ovako je vršio službu 
naložene obznane: ,Ako tko uzmogne u bijegu sustaviti 
ili sakritu otkriti bjegunicu, kraljevsku kćer, Venerinu: 
sluškinju, po imenu Psihu, neka se sastane iza mrčikovih 
stupova s Merkurijem, da primi za sodžbinu od same 
Venere sedam slatkih poljubaca, i to jedan najsladji do- 
tikom zamamnoga jezika.“ 

Budući da je Merkurije na takav način objavljivao, 
želja takove nagrade pobudi u svih ljudi revnost kao za 
takmu. A to po gotovo ukloni svako oklijevanje Psihino. 
Kad se približila k vratima svoje gospodarice, susretne 

je jedna od Venerine družbe po imenu Navada i odmah 
što jače zaviče: ,Napokon, opaka sluškinjo, počela si 
razabirati, da imaš gospodaricu? ili kako si inače ne- 
smotrena u svojem ponašanju, i to tajiš, da znaš, ko- 
like smo muke prepatili tražeći tebe? No dobro je, 
što si baš mojih ruku dopala i što si već zapela o same 
račje škare Orkove, da odmah platiš za toliki prkos.“ 
Pa je drzovito rukom pograbi za vlasi i stane je vući, 
premda se nije ništa opirala. Kad je sagleda Venera ovako 
pred sobom, prasne u radostan grohot, i kako običavaju 
raditi ljutiti, tresući glavom i češući se za desno uho, 
reče: , Najzad si se udostojala pozdravili svoju svekrvu ? 
ili si pače došla pohoditi muža, koji od tvoje rane leži u 
pogibli? No budi sigurna, ja ću te već lijepo primiti, 
kako se pristoji dobroj snahi.“ Pa dodade: ,Gdje su 
Samoća i Tuga, moje sluškinje?“ Njih zovne unutra, 
predade im Psihu, da je muče. A one slušajući gospo 
daričin nalog bijednu Psihu bičevima izbiju i drugim 
mučilima izmuče, pak je opet dovedu gospodarici pred 
oči. Tada opet udarivši u smijeh reče: ,Evo ona dražilom 
svoje pune utrobe pobudjuje u nas milosrdje, odakle će 
me naravski po slavnom odvjetku učiniti sretnom bakom. 
Doista sretne li mene, koja ću se još u cvatu svojega 
vijeka zvati bakom, a prostački sin sluškinje nazivat će 
se unukom Venerinim. Premda sam luda, ja ću ga zalud 
zvati sinom. Jer nejednaka ženidba i to u zaseoku bez 
svjedoka i bez privole očine ne može se smatrati valjanom, 
i zato će se roditi kopile, ako ti ipak dozvolimo, da u 
opće porodiš.“ 

Izrekavši ovo zaleti se na nju, razdere joj odijelo na 
mnogo mjesta, raščupa joj glavu i teško je izbije. Zatim 
uzme žita, ječma, prosa, maka, čiča, leće i boba, pa to 
sve skupa smiješa i strpa na kup, te joj reče: ,Čini mi 
se, da ti kao ružna sluškinja ne pribavljaš sebi svojih 

ljubavnika ničim drugim, nego samo revnom poslugom ; 
i ja ću dakle ispitati tvoju vrlinu. Razluči ovu raznu 
naslagu zrnja, i dobro razdijelivši i razlučivši pojedina 
zrna prije večeri pokaži mi svršeni posao.“ Odredivši joj 
kup tolikoga sjemenja sama ode na svadbenu gozbu. 

Ali Psihe ne metnu ruku na taj neredovni i neraz- 
djeljivi kup, nego zabunjena veličinom naloga muče se 
ukoči. Tada onaj mali, seoski mrav, znajući takovu te- 
škoću i posao, smiluje se na drugaricu velikoga boga i 
prokune okrutnost njezine svekrve, pa trčeći brzo amo 
tamo sazove i skupi svu družbu susjednih mrava. ,Smi- 
lujte se, revni gojenci zajedničke zemlje, smilujte se i 
pritecite brzo, brzo u pomoć Amorovoj ženi, umiljatoj 
djevi, koja je u pogibli!“ Navru drugi i opet novi talasi 
tih šesteronožnika i.s najvećim marom raznesu vas kup 
na pojedina zrna, odjelito razdijele i razluče pojedine 
vrsti, pa naglo iščeznu iz vidika. U početku noći vrati 
se Venera sa svadbene gozbe ugrijana vinom i mirišući 
balzamom, a ovivši sve tijelo sjajnim ružama, pa kad sa- 
gleda djelo divne marljivosti, reče: ,To nije djelo tvojih 
ruku, nevaljanko, nego onoga, komu si na svoju, ali i na 
njegovu štetu omiljela.“ I dobacisši joj koru hljeba podje 
spavati. Medjutim je bio Amor unutar kuće u jednoj 
ložnici zatvoren i strogo stražen, jedno da mu se ne po- 
gorša rana od čeznuća za nasladom, a drugo, da se ne 
sastane sa svojim željkovanjem. Tako ljubavnici razlučeni 
i pod jednim krovom odjelito preture groznu noć. 

Čim je počela svitati zora, zovne Venera Psihu i 
reče joj ovako: , Vidiš li onaj gaj, što se proteže uzduž 
rijeke i visokih obala, kojoj skrajnji vrtlozi gledaju izvor? 
Ondje se skiću ovce sjajne i zlatnom bojom odsijevajući 
na paši bez straže. Zapovijedam ti, da mi odanle odmah 
doneseš pram od onoga dragokupog runa, na kojigod 
način ga zadobila.“ Psihe voljno ode, ne doduše da iz- 

. vrši nalog, nego da strmoglavivši se sa pećine u rijeku 
nadje upokoj svojih nevolja. Ali odanle od rijeke ovako 
joj se oglasi zelena trska, dojilja blage glazbe, blagim 
lahorom slatkoga vjetrica s neba nadahnuta: ,Psihe, to- 
likim mukama izmučena nemoj svojom bijednom smrću 
skvrniti moje svete vode, ali ne idi takodjer k strašnim 
ovcama na drugoj obali, dok sunčanom žegom raspaljene 
obično bjesne groznim bjesnilom, te oštrim rogom, ka- 
menim čelom i kašto otrovnim ujedom manitaju ljudima 
na propast; nego kad popusti sunčani podnevni žar i 
stado se primiri uz svježinu potočnoga zraka, moći ćeš se 
potajice sakriti pod onom vitkom platanom, koja zajedno 
sa mnom pije istu vodu, pa čim: ovce utišaju bjesnoću i 
umire se, stresavši lišće bližnjega grmlja naći ćeš vuneno 
zlato, koje visi na razne strane zapevši o stabla.“ Tako 
jednostavna i dobrostiva trska pouči bijednu Psihu o 
njenu spasu. 

A Psihe poslušavši do kraja savjet i točno poučena 
nije oklijevala, nego ispitavši sve lakom varkom donese 
Veneri pun skut mekoga i zlatnoga runa. Ipak nije ni 
opasnošću drugoga djela stekla u gospodarice nikakve 
pohvale, nego nakrivivši obrve Venera joj se podsmjehne 
i ovako joj ujedljivo reče: ,Znam ja, tko je pravi tvorac 
ovoga djela. No sad ću ja hotimice okušati, jesi li na- 
darena veoma jakim duhom i osobitim razborom. Vidiš 
li onaj vrhunac navrh one visoke lomne gore, s koje 
istječu mutni valovi crna izvora, i zatvoreni koritom 
bližnje doline navodnjuju močvare Stiške i hrane muklo 
valovlje Kocitovo ? Odanle mi u tom vrču zahvati studene 
vode iz najdubljega vrela i odmah donesi.“ To reče i 
dade joj kristalnu, umjetno izdjelanu posudicu, a povrh 
toga joj se žešće zagrozi. | 

Ali Psihe pospješi hod i podje na najviši vrh gore 
pouzdano misleći, da će bar ondje naći kraj bijednomu 

životu. No čim je došla u blizinu napomenutoga vrhunca, 
opazi smrtnu pogibao golema pothvata. Jer neobično 
velika i dugačka pećina, pogibeljna sa svoje nepristupne 
krševitosti, isred kamena ždrijela izbijaše strašnu izvor- 
vodu, koja je odmah, izišavši izdubinama rupe i spustivši 
se nizbrdicom, tijesnim prolazom pokrivena i uzana ka- 
nala tekla potajice u bližnju dolinu. S lijeva i desna u iz- 
dubenim klisurama pomaljaju se bijesni zmajevi pruživši 
dugačke vratove, a oči im neprestano straže i zjenice im 
bd& uz neprekidno svjetlo. Već su joj sami glasom obda- 
reni valovi zadavali strah. Oni joj na ime dovikivahu po više 
puta: ,Udalji se! — što radiš? — pazi, što radiš? — 
bježi, — poginut ćeš.“ Psihe samom neizvedljivošću pre- 
tvorena u kamen, premda je bila nazočna tijelom, ipak 
je duhom bila daleko, i satrvena težinom neuklonive po- 
gibli, nije imala ni posljednje utjehe — suza. 

Ali blagim očima dobre Providnosti nije ostala sa- 
krita bol njezine duše. Jer brza ona kraljevska ptica 
Jupiterova, grabežljivi orao, iznenada dodje raširiv oba 
krila; i sjećajući se stare službe, kad je vodjen Amo- 
rom Jupiteru donio peharnika  Frigijca, pa spreman 
na pomoć i štujući muževo božanstvo u ženinim nevoljama 
ostavi božanske staze visokoga neba i doletjevši djevojci 
pred oči reče: ,Ti si u svemu prostodušna i u tome ne- 
vješta. Nadaš li se zar, da ćeš moći iz svetoga, ali i 
neprijaznoga vrela ili jednu kap ukrasti, ili se samo do- 
taći ? Nisi li čula u govoru, da su i bogovima, dapače i 
Jupiteru strašne vode toga Stiga? Kako se vi zakli- 
njete moću bogova, da se tako bogovi običavaju kleti 
veličanstvom Stiga? No daj mi taj vrč!“ Naglo ga 
shvativši pandžama pohiti, pa zamahnuvši svom snagom 
poletnih krila izmedju zmajeva oružanih bijesnim zu- 
bima i jezicima na troje razdijeljenim, upravljaše let 
na lijevo i desno, te onda zagrabi vode, koja se proti- 

vila i grozila mu se, da odanle što brže ode: a prevario 
ju je, da dolazi po nalogu Venerinu i da nju služi; zato 
je. nešto lašnje mogao pristupiti. Psihe sa radošću primi 
napunjenu posudu i hrlo se vrati k Veneri. 

Ali ipak i to nije moglo ublažiti bijesne božice. Jer 
ona grozeći joj se većim i gorim pogiblima, reče joj sa 
smrtnim posmjehom: ,Ti mi se već pričinjaš nekakvom 
vješticom i uistinu velikom čarobnicom, kad si tako brzo 
izvela takove moje naloge. Ali ćeš morati, moja zjenice, 
još to izvršiti. Uzmi kutiju (i dade joj je), pa se uputi 
čak u podzemalje i u smrtnu kuću samoga Orka. Od- 
nesi kutiju Proserpini i reci: ,Moli te Venera, da joj 
pošalješ malko svoje ljepote, ili bar koliko je dosta za 
jedan dan. Jer što je imala, liječeći bolna sina sve je po- 
trošila i izgubila.“ Ali se ne vrati prekasno, jer treba da se 
time naličim i podjem u glumište bogova.“ Tada istom 
osjeti Psihe, da joj je došao posljednji čas, i uvjeri se 
očito, da je Venera bez ikakve krinke goni u brzu propast. 
Kako ne? kad je sili, da svojim nogama dragovoljno 
podje u Tartar i k sjenama. 

Ne oklijevajući duže podje k nekakvomu visoku 
tornju, da se odanle strmoglavi, jer je mislila, da će 
ovako najlašnje i najbrže stići u podzemni svijet. Ali joj 
se toranj iznenada oglasi: ,Zašto se, o nesretnice, želiš 
strmoglaviti ? Zašto lakoumno uzmičeš od posljednje po- 
gibli i posla? Jer ako se duh jedan put rastavi s tvojim 
tijelom, jamačno ćeš doći u najdublji Tartar, ali se ne 
ćeš moći ni pod koju cijenu vratiti. Slušaj me: Lacedemon, 
slavni grad Ahaje, ne leži daleko odavle, u njegovoj bli- 
zini potraži Tenar, sakrit u nedohodnim mjestima. Ondje 
je oduška Plutonova i kroz otvorena vrata ide neprolazan 
put; no čim se jedankrat usudiš prijeći prag, stići ćeš 
već upravnim puteljkom baš do kraljevske palače Orkove. 
Ali ne smiješ onim tminama prolaziti praznoruka, nego 

moraš ponijeti u rukama dva kolača medenjaka, a u 
samim ustima dva novca. Pa kad već prevališ dobar dio 
smrtonosnoga puta, sastat ćeš hroma magarca, natovarena 
drvima, i njegova hroma gončina, koji će te moliti, da 
mu pridigneš nekoliko klipova, što su mu iz svežnja pali ; 
ali ti ne reci ništa i prigušivši. glas tiho mimoidi. Za 
časak ćeš doći do mrtve rijeke, gdje njezin nastojnik 
Haron odmah traži vozarinu i na drugu: obalu prevozi 
putnike u sašivenom čamcu. I medju mrtvacima živi )a- 
komost, te i Haron, Plutonov otac, tolik bog, ništa ne 
radi bez plaće; nego siromah umirući mora se pobrinuti 
za popudbinu, i ako mu slučajno ne bude novca pri ruci, 
nitko mu ne će dopustiti, da umre. Ovomu ćeš gadnomu 
starcu dati za vozarinu jedan od novaca, što ih budeš 
nosila, ali tako, da ga on sam uzme svojom rukom iz 
tvojih usta. Isto tako će te, kad se budeš prevozila preko 
trome rijeke, neki starac plivajući i uzdižući uvenule ruke . 
moliti, da ga povezeš u brodu ; ali ti se ipak ne daj za- 
vesti milosrdjem. Kad se prevezeš preko rijeke, i malko 
popodješ, molit će te tkalice žene, zabavljene tkanjem, 
da im svojim rukama pomogneš; ali se ipak ne smiješ 
dotaći njihova posla. Jer ovo će ti sve i mnogo drugo: 
iz zasjede upriličivati Venera, ne bi li barem jedan kolač 
pustila iz rukd. Nemoj misliti, da je neznatan gubitak 
lakoga kolača. Jer ako jedan izgubiš, ne ćeš više vidjeti 
ovoga svjetla. Pas na ime golem sa tri vrata i s veoma 
širokom glavom, grdan i strašan, lajući gromkim ždri- 
jelom, strašeći mrtvace, kojima se ne može više ništa 
zla dogoditi, uvijek leži upravo pred pragom i ernom 
palačom Proserpininom i čuva praznu kuću Plutonovu. 
Kad njega zabaviš jednim kolačem, lako ćeš ga mimoići 
i odmah uljesti do same Proserpine, koja će te ljubazno 
i blago dočekati, i nukati, da lijepo sjedneš i bogato se 
naručaš. Ali ti sjedni na tlo, pa zatraži i jedi prosta 

kruha ; zatim javivši, zašto si došla, uzmi, što ti se dade, 
pa na povratku ublaži bjesnoću psa preostalim kolačem. 
Zatim daj lakomomu vozaru novac, koji si sačuvala, te 
prevalivši njegovu rijeku i vraćajući se predjašnjim tragom, 
doći ćeš opet k tomu zboru nebeskih zvijezda. Ali te 
svjetujem pored svega osobito na to paziti, da ne otvoriš 
ili ne zaviriš u kutiju, koju nosiš, ili da po gotovo lju- 
bopitno ne pogledaš sakrivenoga blaga božanske ljepote.“ 

Tako je onaj bistri toranj izvršio svoju službu pro- 
ročansku. Psihe odmah podje u Tenar i uzevši, kako 
treba, novce i kolače, dade se na podzemno putovanje, 
mimoidje mučaljivo hromoga oslara, dade vozarinu vo- 
zaru, prezre lukavu molbu tkalica, kolačem umiri u psa 
strašnu bjesnoću, pa unidje u dom Proserpinin. Kad ju 
je ugostiteljka nudjala krasnim sjedalom i divnim jelom, 
ne primi ništa, nego joj sjedne do nog na tlo, zado- 
volji se crnim kruhom i javi poruku Venerinu. Odmah 
dobije potajno napunjenu i zatvorenu kutiju, pa onda 
varkom drugoga kolača zategne lavež pasji, dade vo- 
zaru preostali novac i mnogo veselija pobjegne iz pod- 
zemnoga svijeta. I opet ugleda i pozdravi ovo svjetlo, te 
premda se žurila dovršiti nalog, obuzme je nesmotrena 
ljubopitnost i reče: , Ala sam ja budalasta nosilja božanske 
ljepote, koja ne uzimam sebi odatle ni mrva, da bar 
tako omilim svomu krasnomu vojnu!“ To reče i otvori 
kutiju. No ništa nije bilo unutra, ni kakve ljepote, nego | 
podzemaljski, pravi Stiški san, koji ju oslobodjen od po- 
krovca odmah obuzme, i duboka snena omama razlije 
se po svim njenim udima, te se ona na mjestu i na 
samom putu sruši. Ona ležaše spavajući nepomična kao 
mrtvo tijelo. Medjutim je Amoru zarasla rana i opora- 
vivši se nije podnosio, da duže nema njegove Psihe. On 
umakne kroz najviši prozor ložnice, u kojoj je bio stražen, 
i odmorivši malko krila brže poleti k svojoj Psihi, i pošto 

brižno otjera san i opet ga zatvori u predjašnji njegov 
stan u kutiji, nježnim ubodom svoje strjelice probudi 
Psihu i reče: ,Evo gotovo si opet nastradala, nesretnice, 
zbog slične ljubopitnosti. Medjutim ti revno izvrši posao, 
okoji ti je majka moja naložila, a za drugo ću se ja po- 
brinuti.“ Tako rekavši laki se ljubavnik digne krilima, 
a Psihe odmah odnese Veneri Proserpinin dar. 

Medjutim Amor satiran prevelikom ljubavlju i tužna 
lica bojeći se nenadane Treznoće svoje majke povrati se 
k poznatome umijeću, i uzvinuvši se brzim krilima na 
vrhunac neba, stane moljakati velikoga Jupitera, te mu 
iskaže svoj slučaj. Jupiter ga uhvati za ćubicu, i prine- 
savši njegovu ruku k svojim ustima počne ga cjelivati, 
pa mu reče: ,Gospodine sinko, premda mi nisi nikada 
podavao čast, odredjenu mi privolom bogova, nego si ove 
moje grudi, u kojima se odredjuju zakoni počela i pro- 
mjene zviježdja, ranjavao neprestanim udarcima i kaljao 
slučajevima zemaljske pohote, te premda si protiv za- 
kona, dapače protiv Julijeva zakona, i protiv javnoga 
poretka gadnim preljubima sramotio moj ugled i glas, 
ružno pretvarajući moje obličje u zmije, u ognje, u zvjerad, 
u ptice i u marvu, ipak sjećajući se svoje umjerenosti i 
budući da si ispod mojih rukQ uzrastao, sve ću ti uči- 
niti; samo to znaj, da budeš na oprezu od svojih tak- 
maca, i ako se koja djevojka sada ističe ljepotom, da se 
moraš meni za ovo dobročinstvo po njoj odužiti.“ 

Tako reče i zapovjedi Merkuriju odmah sazvati sve 
bogove u skupštinu, i proglasiti, da će platiti deset hi- 
ljada drahma globe, ako tko od nebeštana ne dodje u 
skupštinu. Od ovoga se straha odmah napuni nebeska 
dvorana, a Jupiter sjedeći visoko na uzvišenom prijestolu 
prozbori ovako: ,Bogovi, zabilježeni u imeniku Muza, 
jamačno svi poznajete ovoga dječaka, koga sam svojim 
rukama uzgojio, i čije sam prve mladenačke divlje pro- 

vale morao obuzdavati nekom uzdom. Dosta je ozloglašen 
svagdašnjim  pogovorom o preljubima i o svakojakim 
krivnjama. Treba mu oduzeti svaku priliku i obuzdati 
mladenačku obijest njegovu bračnim verigama. Izabrao je 
djevojku i obljubio: neka je pridrži, neka je imade, iu 
zagrljaju Psihinu neka uvijek uživa svoju ljubav!“ Pa 
okrenuvši se k Veneri reče: ,A ti, kćerko, nemoj se 
ništa žalostiti i ne brini se za svoju visoku obitelj zbog 
ovoga braka sa smrtnicom. Ja ću već učiniti, da ovaj 
brak ne ostane nejednak, nego da bude zakonit i skladan 
sa gradjanskim pravom.“ Tad zapovjedi Merkuriju, da 
uzme Psihu i dovede u nebo. Podavši joj čašu ambrozije, 
reče: ,Uzmi, Psihe, i budi besmrtna, pa se ne će nigda 
udaljiti Amor od tvoga zagrljaja, nego će vam taj brak 
trajati do vijeka.“ 

Odmah iza toga prirede obilatu svadbenu gozbu. 
Na najvišoj počivaljci bijaše mladoženja, grleći na svojem 
krilu Psihu; isto tako Jupiter sa svojom Junonom i 
redom svi bogovi. Čašu nektara, koji je vino bogova, 
podavaše Jupiteru onaj njegov seoski peharnik, a osta- | 
lima Liber. Vulkan je kuhao jela, Hore su sve kitile ru- 
žama i ostalim evijećem, Gracije su prosipale balsame, 
Muze su zvonkim grlom pjevale, Apolon je pjevao uz: 
citaru, a krasna je Venera igrala nježnim korakom u 
skladu sa glazbom. Pozornica je bila tako uredjena, da 
su Muze pjevale u zboru, Satir svirao u frule, a Panisko 
kazivao uz trstenicu. Tako se Psihe zakonito udade za 
Amora, te im se ranim porodom rodi kći, koju zovemo 
. Radošću. 


NI. 


Pita se, kako je postala ova priča. Najpače su imena 
— Amor i Psihe zavodila tumače na misao, da se u 
ovoj priči krije neka alegorija o relaciji ljudske duše 

spram Platonova Erosa (Amora). Kako je dokazao Jahn 
(Ber. d. s&ehs. Ges. 1851, p. 156), ova je alegorija po- 
stala istom po pjesničkoj refleksiji, a nije joj korijen u 
narodnoj mitologiji. 

Prvi je započeo ovako alegorijski tumačiti Apulejevu 
priču već u starini mitograf Fulgencije Plancijad. Njemu 
su n. pr. one tri kćeri — meso, slobodna volja (ultro- 
nietas) i duša; Venera je pohota, koja hoće da uništi 
dušu i sl. (Jahn, Apulei Ps. et C. p. 11). 

Za Fulgencijem Plancijadom imade mnogo tumača, 
koji idu za njim na ovo sklisko polje alegorizacije. Jedni 
od njih smatraju, da je Apulej sam _ izmislio ovu priču, 
a drugi misle, da ju je uzajmio iz Platonove filozofije. 
Tako misle poimence Montfaucon, Manso, Hirt, Baum- 
garten-Crusius, Lange, Krahner. Svakako su tumači u 
izlaganju alegorije zašli na stramputice. Stadelmann N. J. 
90, 202 čak misli, da su ove tri sestre — tri prirodna 
carstva! | | 

Herder i Preller (Gr. Myth. 1, 240) naslućuju, da 
je nastala u povodu likovne umjetnosti. 

Uporedo je išla stranka onih tumača, koji su pori- | 
cali, da je to alegorija. Njima se činjaše, da je ova priča 
nastala od grčkih Afroditinih ili Erosovih misterija. Prvi 
je počeo tako naučati Bounarotti (1716), spajajući ovu 
priču s Afroditinim misterijama na otoku Knidu. Na 
misterije pomišljaju Bčttiger, Becker, Creuzer, O. O. Miller. 
Oštrom kritikom stade pobijati Lobeck (u ,Aglaophamu“) 
izmišljane misterije simbolik4. A za našu je priču oso- 
bito Jahn dokazao, da nema mjesta takvoj misli. 

Tako je lutalo tumačenje Apulejeve priče, premda 
je J. Grimm već godine 1819. u djelu ,Kinder- und 
Hausmi&rchen“ u raspravi o priči (p. 45) dobro shvatio, 
što je Apulejeva priča. Već je Herder iznio misao, da je 
ova priča — narodna pripovijetka. Grimm je zatim po- 


40 


kazao, da ova priča pripada ovećoj vrsti priča, u kojima 
dobru i nevinu, obično najmladju kćer otac u nevolji daje 
kakvoj nemani ili joj se ona sama predaje. Ona strpljivo 
podnosi svoju sudbinu, pogriješi kašto, te mora zato ljuto 
patiti; najzad zavoli svoga gospodara, a on svuče ružnu 
odoru ježa, lava, žabe, i ukaže joj se u sjajnoj mlade- 
načkoj ljepoti. Grimm ujedno misli, da ova priča znači 
»die Bannung in das Irdisehe und die Erl&sung durch 
die Liebe“. 

Ovu je nauku za Grimmom branio osobito Fried- 
lander (0. 6. 537) navodeći svu silu primjera iz stare 
grčke i rimske književnosti, koji pokazuju zajednicu u 
indoevropskim 'pričama i vjerovanjima. Jedino žalimo, što 
nije u starini više priča zabilježeno. Petronije i Apulej 
jedina su dva pisca, koji nijesu prezirali narodnu priču 
i hotice bilježili, što puk pripovijeda. Ipak Petronije upleće 
samo toliko, koliko smatraše dovoljnim, da karakteriše 
nisku naobrazbu ljudi, koje slika. U Apuleja se nom 
vidi očit interes. 

Za mnoge su starinske priče dokazali medju inima 
osobito Rohde (Der griech. Roman), Mannhart, Kčhler, 
a u novije doba Cosquin, da su u jezgri zajedničko dobro 
indoevropsko. 

A to se isto može dokazati i za Apulejevu priču o 
»Amoru i Psihi“, kako to čine Friedlinder i Hartung. 

Kac što ćemo odmah vidjeti, ova je priča veoma 
raširena medju modernim narodima. Hahn je u djelu 
,Grieeh. u. alban. Marehen“ p. 45 postavio medju ,for- 
mulama priči“ i ,Freja-formulu“, kojoj po jezgri odgo- 
vara naša pripovijest o Amoru i Psihi. Osnova je na 
ime ovoj formuli ovakva: ,a) Žena ili zaručnica pogri- 
ješi i zato izgubi muža; b) ona obilazi svijetom tražeći 
ga; 6) oni se nadju i izmire“. No u priči o ,Amoru i 
Psihi“ nalaze se takodjer crte i motivi i iz drugih for- 

mula. Tko se nije sjetio n. p. motiva ,Pepeljuge“ čita- 
jući priču o ,Amoru i Psihi“? Već je Benfey opazio, 
da je prividno obilje raznih priča nastalo kaleidoskopskim 
miješanjem nevelikoga broja osnovnih foram&. Srodan se 
pojav vidi i u nas, u narodnoj junačkoj pjesmi. Ima tih 
pjesama nebrojeno, ali im je broj motiva omedjen. 

Očito je po svemu, da Apulej ove priče nije izmi- 
slio. Ona se nalazi dapače i u plemena, koja nijesu indo- 
evropskoga porijetla. Dakako nema sumnje, da je Apulej 
koješta dodao, izostavio i promijenio, ali ipak nije toliko 
iskvario, dase nebi mogla odmah prepoznati priča, koja 
živi i u drugih naroda. 

Grčku obradbu ove priče spominje Fulgencije Plan- 
cijad (Jahn 0. e. 71). Mitograf veli, da ju je obradio 
»Aristophontes Athenaeus“ u knjigama, koje se zovu 
»Dysarestia“. 

Za čudo je mnogo slična ovoj priči Apulejevoj srednje- 
vjekovna pripovijest o ,Partenopi i Melioru“, koja je bila 
raširena po Francuskoj, Nizozemskoj, Engleskoj, Nje- 
:mačkoj i Skandinavskoj. Imađemo je onakvu, kako ju je 
u početku 13. vijeka obradio u svojem epu francuski tru- 
badur Denis Piram. Ne treba istom spomenuti, da je 
ova obradba veoma nakićena i puna tudjih elemenata. 

Mnogo joj je srodna i indijanska priča o Tulisi, 
koju je zabilježio neki Englez u Benaresu iz usta neke 
pralje. Na njemački ju je priopćio Brockhaus u zbirci 
Somadeve Bhatte (II, 191—211), a nalazi se i u Benfeya 
(Pančatantra I, 255). 

Po želji Friedlinderovoj sastavio je A. Kuhn spisak 
sviju poznatih priča raznih naroda, koje imadu istu jezgru 
kao Apulejeva priča o ,Amoru i Psihi“. Kuhn (u Fried- 
lindera 553) razlikuje dvije skupine ovih priča. U obje 
se skupine radi o čovjeku, obično pretvorenu u živo- 
tinju, za koga se udaje djevica i uz njega u ljubavi ostaje, 

premda je ružan njegov oblik. Otkriće tajne uzrokuje u 
prvoj skupini nove patnje i kušnje, a u drugoj skupini 
otkriće tajne ujedno oslobadja. Uvodi ne mijenjaju ništa 
u jezgri. Za prvu skupinu bilježi Kuhn paralele iz 17 
jezika, a za drugu iz 13 jezika (ili jezičnih dijalekata). 
To medjutim nijesu sve paralele, nego ih imade jamačno 
još mnogo drugih. U novije ih doba dopunja Cosquin 
(Contes populaires de la Lorraine II, 217 i 286). 

I naša prostonarodna književnost imade krasnih pa- 
rarel4 ove priče, koju je upotrebio Apulej. Imade medju 
njima pripovijedaka i pjesama. Osvrnut ćemo se na ove: 
10. i 9. pripovijest u Vuka (Srp. nar. prip., Beč 1870) 
obje s natpisom ,Zmija mladoženja“, u Mikuličića 2. pri- 
povijest ,Mladić-gad lip kodi sunce“ (Nar. prip. i pj. 
iz hrvat. primorja, Kraljevica 1876) i ,O ježu mladoženji“ 
25. pripovijest u Strohala (Hrvat. nar. prip., Rieka 1886); 
nadalje ćemo ogledati pjesme: 11. ,Zmija mladoženja“ u 
Jukića (Nar. pj. bos. i here., Osiek 1858), 4. Ženidba 
zmije Ljutice Bogdana“ u Petranovića (Srp. nar. pj. iz 
Bos. i Here., Biograd, 1867), pa 12. i 13. Zmija mla- 
doženja“ u Vuka (Srp. nar. pj. 11., Beč 1875.) 

U svima ovim paralelama nalaze se tri glavna mo- 
menta: 1) neka žena nema dugo poroda, 2) žena _ umoli 
boga ili upotrebi koje pomagalo, te rodi — zmiju, koja 
poodraste i oženi se, 3) zmiji spale njezin svlak, te mla- 
doženja ili ostane živ ili pogine. Samo dvije paralele, na 
ime 10. u Vuka i 2. u Mikuličića imadu i četvrti momenat: 
4) nevjesta traži mladoženju i nakon kojekakvih lutanja 
najzad ga nadje, te se oni izmire. 

Već se odatle razabira, da su ove dvije pripovijesti 
sačuvale najstariji tip priče. Evo što nam se pripovijeda 
u Vukovoj 10.: Jedna je carica rodila zmiju, pa kad je 
ožene i mlada vidi, da iz zmijine košulje izlazi prekrasan 
momak, te s njome spava, a u jutru se opet zavlači u 

košulju, ona se dogovori sa svekrvom, pa mu košulju spale 
na vatri. Kad se momak probudi, on otide od žene u 
svijet, kazavši joj, da se s djetetom, s kojim je bila trudna, 
De će rastati, dokle ga ne nadje i on ruku na nju ne 
metne, a prije da ga ne će naći, dok ne podere gvoz- 
dene opanke i ne satre gvozden štap tražeći. Po tom ona, 
tražeći ga svuda, dodje k suncu, no ono joj kaže, da ga 
danju nigdje vidjelo nije, i pošalje je k mjesecu, da pita 
njega, nije li ga on gdje noću vidio. Na pohodu odande 
pokloni joj sunčeva majka zlatnu preslicu sa zlatnom ku- 
djeljom i s vretenom. Kad dodje k mjesecu, i on odgo- 
vori, da ga nigdje vidio nije. , Nego“, reče, ,idi k vjetru, 
te njega zapitaj, nije li ga gdje vidio, jer se on zavlači 
svuda.“ Kad odande podje, pokloni joj mjesečeva mati 
zlatnu kvočku s pilićima. Kad dodje k vjetru i zapita ga, 
on joj kaže, da ga je u toj i u toj zemlji vidio, gdje se 
oženio i caruje. Kad: ga onamo nadje i opanci joj se po- 
deru i štap prebije, ona s onim darima od sunčeve i mje- 
sečeve majke potkupi njegovu ženu, te joj dopusti, tri 
noći s njime da prenoći. Prvu i drugu noć kraljica svoga 
muža nečim opoji, te je i ne vidi i ne čuje njezine ri- 
ječi: ,Kralju, metni ruku na mene, da bih se rastala 
s tvojim djetetom“ ; a treću, doznavši on to od sluge svoga, 
metnu u veče pod bradu spužvu, te u nju saspe ono 
piće, koje mu kraljica donese, i tako ostane pri sebi i 
metnuvši na nju ruku, ona se rastane s djetetom i rodi 
mu sina zlatne kose i zlatnih ruku; po tom on ostavi 
zemlju i kraljicu, a s prvom se ženom is djetetom vrati 
u svoje predjašnje kraljevstvo. (Isp. Vuk Pj. II, 60.) 

S ovom se pripoviješću podudara Mikuličićeva , Mladić- 
gad lip kodi sunce.“ I ovdje svekrva i nevjesta sažegu 
svlak zmijin. Muž će joj na to: ,Ne oslobodila se bre- 


mena, doklegod ja ruku prek tebe ne kladem.“ Čeka ga 


žena tri godine, ali uzalud. Tad podje k suncu, k mje- 

secu, k vlašićima, najzad k Jugu i Belitarcima. Oni je 
ponesu k vilama, gdje joj je muž. Medaljom, darom od 
sunca i kolajnom, darom od mjeseca, potkupi vilu, s kojom 
je njezin muž živio. Ona rodi sina, koji reče ocu, čim 
se rodi: ,Aj, oče, prokljet bil i ne družil se već z vi- 
lami, ča si učinil i zmučil moju majku, da me j' jedanajst 
let va trbuhu morala nosit.“ Oni se vrate doma. ,I tu 
su potle lipo živeli do smrti, aš su jedan drugomu opro- 
stili. A pravo ne znam, su umrli ale ne; ako nisu, onput 
su još živi.“ 

Ona druga Vukova (br. 9) već je mnogo promijenjena 
i mladja. Ona se podudara s pjesmama, koje takodjer 
pokazuju kasniji oblik ove priče. U ovoj mladjoj verziji 
vide se dvije promjene. Dok se u starijem obliku ne go- 
vori mnogo o tom, da je mučno naći zmiji djevojku, sada 
se u mladje doba spominju teške pogodbe, uz koje može 
zmija da isprosi djevojku. A druga je promjena u mladjoj 
verziji, što mladoženja ili umre ili dalje živi, kad mu sa- 
žegu svlak, a ne mora nevjesta kojekuda lutati. Jedna i 
druga promjena nastala je u doba, kad je već počela je- 
njati prva živa vjera u miiologijske zorove. U ovoj Vu- 
kovoj pripovijesti ište otac buduće nevjeste, da zmija na- 
čini most od jednoga dvora do drugoga od bisera i dra- 
goga kamenja; zatim obećava kćer uz uvjet, da sin imade 
u dvoru sve bolje, nego on sam. Zmija sve izvrši. Kad 
mu spale svlak, on poviče: ,Šta uradiste, da od Boga 
nadjete? Kuda ću ovaki?“ A mati i žena salete ga: ,Pa 
bolje da si i taki, i bolje da si medju ljudima.“ I tako 
ga jedva utišaju. Tast mu onda predade carstvo. 

Mitski elemenat izlazi u prvim dvjema pripovijestima u 
još čistom fizičnom obliku. U junačkoj pjesmi ovaj elemenat 
potamnjuje, te se mit počinje podavati prostornoj i vreme- 
noj lokalizaciji. Ono, što se prije općenito kazivalo, sada se 
pjeva o pojedinim licima, a spominje se i mjesto i vri- 

jeme samoga dogadjaja. Mit se počinje sapletati s histo- 
rijom. Prasiara se vremena zaboravljaju, a miti se pre- 
nose u svjetlije, bliže perijode. (Isp. Krek, Einl. in d. sl. 
Lit.? 865). I ovaj naš slučaj potvrdjuje, da je priča — 
temelj epike. Iz male prozaične priče razvijala se najprije 
proširena priča, a iz nje opet epska pjesma, ali ipak tako, 
da se sačuvala upored i prozaična priča. (Isp. Scherer, 
Poetik 22). 


Vukova je 12. pj. ,Zmija mladoženja“ svakako naj- 
ljepša medju pjesmama ove gradje. Lokalizacija je već 
provedena: Zmija je sin Budimskoga kralja Milutina i nje- 
gove žene, a mlada je kći cara Prizrenskoga. Milutin 
lovi lov u planini i čuje, gdje se razgovaraju vile. One 
vele, da bi kraljica mogla roditi, ali treba da uzme desno 
krilo zlatnokrile ribe iz Dunava. Prizrenski je car voljan 
dati kćer (st. 141 dalje): 

Može li se zmija podvatiti, 
Da dovede kićene svatove 
Od Budima do Prizrena bela, 
Da ih vigde sunce ne ogreje, 
Još nikakva rosa ne okvasi: 
Ako s može zmija pouzdati, 
Ja ću dati za zmiju djevojku. 

Ovdje Budimska kraljica sama (bez nevjeste) ukrade 
od zmije košulju i spali. Mladoženja odmah pogine. Skep- 
tični pjevač već dodaje: ,Nas lagali, mi polagujemo!“ 


Vukova je 13. iz Crne Gore, ali je vrlo skraćena. 
Ovdje se spominje ban Mihailo i djevojka Veruša. Ve- 
ruša vrisne od radosti, kad opazi krasnoga momka bez 
zmijske košulje, i sima govori majci (st. 53 dalje): 

Nije ovo zmija kraovica, 

No je ovo ognjaniti zmaju, 
Na njega su do tri obilježa: 
Vuča šapa i orluja pandža, 

Iz zubah mu živi oganj skače; 

Divan li je, jad ga zadesio 

I mene je noćas govorio, 
Da će sutra lećet pod oblake, 
Za godinu doma doći ne će. 

Ovo je jedini put, gdje se spominje, da ova zmija 
i — leti nebu pod oblake. To nas podsjeća Amora. 

Jukićeva varijanta (br. 11) spominje opet Budimsku 
kraljicu i zlatnokrilu ribu, koju uhvati sluga. Novo je 
ovdje, što se veli (st. 90): 

Kad donieli zmiju sa kršćenja, 
Metnuli je u bešiku zlatnu, | 
Kraljica je mliekom zadojila, 
Malo vrieme, a za dugo nije, 
Bježi zmija iz bešike zlatne 

I uteče zmija u duvare. 

Vidi se napredak u realističnom shvaćanju i po tome, 
što se ovdje zmija svome ocu po treći put ovako grozi 
s ljutom ironijom : 

Kaži pravo, moj rodjeni babo! 
Hoćeš li ti mene oženiti? 

Ako li me oženiti ne ćeš, 

Ja ću, zmija, izić iz duvara, 

Pa se tebi smotat oko vrata, 

Pa ću tada tebe oženiti 

Crnom zemljom i zelenom travom, 
I busenom, lijepom djevojkom. 

Otac se tako preplaši, da svu noć ne može zaspati. 
Ban od Zvečana daje Andjeliju uz ove uvjete: da se po- 
zlate svi. sokaci od Budima do Zvečana, i sva vrata da se 
saliju od zlata. Novo je najzad i to, što ovdje zmija (sin 
Mihovio) sama daje ostarjeloj majci svoje haljine, a ona 
ih preko njegove volje spali. Mladoženja odmah pusti dušu. 

Još je dalje pošla varijanta Petranovićeva , Ženidba zmije 
Ljutice Bogdana“. Ova je pjesma najduža od sviju ostalih, 
ali je ujedno najmladja. Pjesma je već mnogo pokvarena, 
i procijedjena novim upletima. Dok ona bolja Vukova 

ima 272 stiha,. a Jukićeva 310, ova ih imade 489. Pe- 
tranović nepravo misli u uvodu (p. IX), da je ova nje- 
gova pjesma vrlo dobro sačuvana, dapače da je od sviju 
varijanta upravo ova pjesma najljepše i najpotpunije spje- 
vana. Prije svega treba istaknuti, da je Petranovićeva 
pjesma odviše razvučena, a pored toga je i u jezgri znatno 
iskvarena. Ljuba Ljutice Bogdana u Karlovcu rodi zmiju. 
Ovdje prvi put vidimo, da zmija pišti, a otac je ne razu- 
mije. Zato ide tri puta u Ravanicu, i podiže u manastiru 
starog igumana, dvanaest popova, trideset djakončadi i 
djaka samouka, pa im veli: 
Gospodaru, starac igumane! 
Svaki svoje otvor'te vandjelje, 
Pregledajte u svom vandjeliju, 
Što mi pišti guja u duvaru? 
I šta hoće guja u duvaru? 
Ali mu nitko ne može kazati, dok ne otvori knjige 
djače samouče. Tako saznaje otac, što želi zmija. 
Kralj je od Ledjana-grada voljan dati svoju kćer 
Andjeliju za zmiju, te veli Ljutici Bogdanu (st. 119): 
Kad načiniš od srme kaldrmu, 
I suhijem pozlatiš je zlatom 
Od Karlovca do Ledjana grada 
I preko mog polja ledjanskoga, 
I kad moju pozlatiš avliju, 
Onda ću ti šćerku pokloniti. 
Ovdje zmija ispunivši uvjete pohodi Andjeliju u njenoj 
odaji (prije vjenčanja): | 
Pa se njojzi u krioce savi, 
A nasloni medju dojke glavu. 
Djevojka se prepane, ali joj zmija prokaže tajnu, no 
uz uvjet, da je nikome ne odade. 
Ovdje je skepsa bila već veoma zrela, te je pjevač 
nastojao u napomenutom momentu vjerojatnijim prika- 

kazati, što djevojka polazi za zmiju i sa svatovima ostavlja 
očinu kuću. | 
Petranovićeva pjesma obilato opisuje po običnom na- 
činu naše epike putovanje svatova, medju kojima je Kra- 
ljević Marko stari svat, Miloš Obilić djever, prvljenac To- 
plica Milan, a Kosančić Ivan kum. Djeveri su dva Ugričića. 


Ne bilo dugo vremena, Andjelija rodi dva blizanca, 
koje okrste Jovom i Nikolom. Sad istom svekrva počne 
uhoditi, da sazna tajnu, pa kad dirne u nevjestinu ta- 
štinu, čuje od nje ove riječi: 

Da ti vidiš u mene junaka, 
Kada skine gujinu košulju, 
Sva s odaja razasja od njega, 
U po noći kao usred podne. 

One mu sprže košulju na vatri, a on pogine. I ova 
promjena (o porodu blizanaca) očito pokazuje, da je 
pjesma nastala u ovoj promijenjenoj odori istom onda, 
kad je sam pjevač osjećao potrebu, da što više poveća 
vjerojatnost mitske gradje o ženidbi zmijinoj sa djevojkom. 

U paralelama hrvatskoga naroda možemo razlikovati 
tri razvojna stupnja: najstariju fazu pokazuju prve dvije 
pripovijesti (Vuk 10. i Mikulčić 2.), najmladju varijanta 
Petranovićeva, a srednju ostale varijante, koje smo na- 
pominjali. ' 

U prvoj fazi, koja je najbliža ,Amoru i Psihi“, žena 
traži muža i našavši ga, s njime se opet združi. U drugoj 
i trećoj fazi dovršuje se priča sažizanjem svlaka, te _mla- 
doženja ostane živ ili pogine. Prema paralelama ostalih 
naroda sva je prilika, da je isprvičpije bilo, da ostane živ. 
Kad se zaboravila uspomena na lutanje ženino, onda je 
pripovjedač ostao neodlučan, hoće li mladoženju ostaviti 
u životu ili ne će. Što je više slabilo pučko vjerovanje 
u prekoprirodna mitologijska bića, to je lakše pripovjedač 
pomišljao na smrt, a osobito u epskim pjesmama, gdje 

je mladoženja sin ovih ili onih ljudi. U posljednjoj se 
fazi već vidi utjecaj kršćanske vjere, opaža se borba mi- 
tologijskoga predanja s naukom kršćanske crkve. U toj 
fazi traži kazivač istinu i uputu u evangjelju. 

U drugu fazu ide takodjer varijanta Strohalova (br. 
25.) ,O ježu mladoženji“ . . Razlika je samo u tom, što 
je ovdje mjesto zmije mladoženja jež. I ježu spale majka 
i žena kožu. ,U jutro stal se je on siromak, pak išče 
svoju kožu, ali je ne more nigdir najt. Pita ženu za kožu, 
a ona mu veli: ,Ja ne znam, kadi je!“ Ali on je za- 
ćutil, da ju je ona zgorila, pak joj je rekal: ,Ne varaj 
me, ne, ja znam, da si ju ti zgorila, i dobro si učinila, 
samo da si se još malo dulje potrpila, sreća bi bila moja !“ 
Pripovjedač rek bi osjeća, da nije sasvim pravo bilo, što 
su mu mati i žena sažegle kožu. Ali je uspomena na 
pravu verziju zastrta nekom nejasnom maglom, pak je 
zato i izišao onaj naivni dodatak, koji bar toliko svje- 
doči, da pripovjedač u ženinu djelu vidi neku krivnju. 

I drugi indoevropski narodi imadu svu silu vari- 
janta ove gradje. Ali bi bilo mučno navesti sve varijante. 
Ogledavši hrvatske paralele mogli smo se uvjeriti, kako 
je obilato umio naš narod prenapravljati ovu gradju. Motiv 
je uvijek isti, pa ipak koliko različje u bojama, koje je 
upotrebio narodni genij, da ovaj motiv naslika u okviru 
narodne pripovijesti ili pjesme! Što je više propadala uspo- 
mena na lutanje ženino, to je bujnije rasla priprema 
za vjenčanje. Da se naknadi gubitak na koncu, rastao 
je početak. Ova je ekonomija kriva, da se to više kiti 
prosidba i vjenčanje, što je slabija uspomena na doga- 
djaje peslije prepoznaje. 

Sličan postupak opažamo i u drugim zgodama pro- 
stonarodne književnosti. 

Ako pomislimo na mnogobrojne paralele Apulejevoj 
priči u mnogih naroda Azije i Evrope, ne možemo se 


Amor i Psihe. 4 

nikako oteti misli, da je jezgra ove priče ovim narodima 
Zajednička. Zinzow je doduše nastojao u golemoj razpravi 
»Psyehe und Eros“ (1881) raskinuti ovu svezu i ujam- 
čiti, da je Apulejeva priča po svojem porijetlu miletska 
priča. Zinzow priznaje, da je grčku jezgru Apulej u ve- 
like prenapravio, pa zato gleda, ne bi li ušao u trag onim 
nitima, koje Apulejevu priču vežu s miletskim tlom. Uza 
sav napor Zinzow nije mogao dokazati, da je na pravom 
putu, te će po svoj prilici slabo tko pristati uza nj, kađ 
na str. 331 veli, da je njegova misao ,bez sumnje“ ujam- 
čena. ' 
Vrijedan je prilog u tom pitanju napisao Liebrecht 
(K. Z. 18, 56) dokazujući, da se Apulejeva priča, zatim 
grčka priča o Zeusu i Semeli, i indijanska priča o Tu- 
lisi osnivaju na istoj osnovi. Semele je u grčkoj mito- 
logiji kći Kadmova i Harmonijina u Tebi, a draga Zeu- 
gova. Iz ljubomornosti je nagovori Hera u obličju njene 
dojilje Berroč, da zamoli Zeusa, neka dodje k n/oj u istom 
obliku, u kojem dolazi k Heri. Zeus joj to svečano obeća, 
dodje k njoj s munjom i grmljavinom, i tako Semele na- 
strada. Umirući porodi dijete (Dioniza), koje je nosila istom 
G mjeseci. Zeus ušije dijete u svoj bok iondje ga je do 
njegove zrelosti nosio. Semeli njezin sin Dioniz pomogne, 
da iz podzemnoga svijeta kao Thyone dodje u Olimp. A 
indijanskoj je priči ovakva jezgra: U nekom carstvu živi 
siromašan otac, koji sječom drvA uzdržava ženu i kćer_Tau- 
lisu. Jednoč, kad poodraste, dodje Tulisa _ k nekakvom 
studencu u šumi. Iz studenca je zovne netko po imenu 
tri puta zapita, bili htjela biti njegovom ženom. Ona pri- 
voli, jer joj se obećava veliko blago. Kad dodje vjenčani 
dan, nevidljive ruke donesu sjajne darove u kolibu. Tu- 
lisa okićena dodje s roditeljima k studencu, pa nevid- 
ljive ruke odnesu 'Tulisu. Tulisa živi zadovoljno s mužem, 
koji je polazi samo noću; ali joj je zabranjeno ostaviti 

dom. U to dodje k njoj neka starica i stane je nagova- 
rati, da pita muža, kako se zove. On ju je odvraćao, no 
ona ne htjede popustiti. Zato on uroni u rijeku i prije 
nego će ga nestati, reče joj: ,Ime mi je Basnak Dau!“ 
Svega blaga i sjaja nestane, Tulisa je opet siromašna, i 
živi od toga, što sabira drva. Od vjeverica saznade, da 
je ona starica zavodnica bio Sarkasukis, što ga je po- 
slala Basnakova majka, i da joj je jedina prilika spasti 
Basnaka, ako prijedje neku zmijama napunjenu rijeku i 
izvrši razne naloge svoje svekrve. Ako sve ispuni, dobit 
će Basnak Dau, koji je pretvoren u zmiju, izgubljeno 
carstvo i s njom se opet združiti. Došavši k svekrvi do- 
bije kristalnu posudu, u koju treba da sabere miris hi- 
ljade i hiljade cvjetova. Pčele joj pomognu. Kad sve na- 
loge izvrši, pogipu svekrva i Sarkasukis od ptice Hume, 
koja se na Tulisinim grudima izlegla iz jajeta, što ga je 
ona sa sobom ponijela iz gnijezda. Basnak Dau se vrati 
iz dubine uz pratnju vjeverica i zmija. Tako postane Tu- 
lisa opet kraljica, te oni živu sretno za uvijek sjedinjeni 
— kao i Amor i Psihe. 

Liebrechtu se čini, da u starijoj verziji Psihe po 
svoj prilici kao i Semele plati svoju krivnju smrću, a 
. istom onda dodje u Olimp. Bar se tako čini po njenim 
lutanjima, a osobito po tom, što mora ići u podzemni 
svijet k Proserpini. 

Mučno je odgovoriti na pitanje o domovini ove priče. 
Friedlinder (p. 561) za Apulejevu priču misli, da se 
raširila iz Indije, kako za sve priče uči Benfey. Naprotiv 
Englez Lang (u Oxfordu 1887) nastoji dokazati, da su 
pojedini motivi ove priče osnovani na općenitim ljudskim 
predstavama ili bar na veoma raširenim. Za prvo navodi 
ljubomornost svekrvinu, kaznu izvjedljivosti, a za drugo 
— misao, da mogu životinje pomagati ljudima; ai vjera, 


da živi mogu u podzemni svijet, nalazi se gotovo u sviju 
| “* 

naroda; najzad glavni motiv Apulejeve priče, da mlada 
žena ne smije vidjeti lice svoga muža, izvodi Lang iz 
običaja nekih naroda, gdje mladi vjerenik smije svoju ženu 
polaziti samo noću. Tako je n. p. bilo u staroj Sparti. 

Lang u potvrdu svoje misli spominje priču, koju 
pričaju Zulu-i, a mnogo je nalik na priču o Amoru i 
Psihi. Svakako valja priznati, da joj je bar osnovni motiv 
sličan. 

Evo u jezgri njihove priče: Neka djevojka krene na 
put u daleko mjesto. Nakon mnogih pogibli stigne u 
Kraal, gdje će se vjenčati, a mladoženje nema te nema. 
Mladoga je kraljevića, za kojim čezne njezino srce, ne- 
stalo, dok je bio još djetetom. Djevojka ostane ondje. 
Ob noć počne dolaziti u njezinu kolibu nevidljivo biće 
(iščezli kraljević), i u nje se hrani i napaja. Neke noći 
dotakne se u tmini djevojčina lica, no u zoru ga opet 
nestane, a da ga djevojka ne sagleda, jer joj je zabranio 
paliti oganj. Druge noći oćuti djevojka njegovo tijelo, te 
primijeti, da je sklizavo: ne može, da ga rukom prihvati. 
Majka je na ime svoga sina kraljevića, dok je bio dje- 
tetom, ušila u kožu zmije udava, da ga otme ljubomor- 
nosti svojih premic&, koje su rodile razne vrsti životinja. 
Pa i njegova su ,starija braća“ htjela, da ga ubiju. Sad 
postane kraljević mužem, djevičina ga ljubav oslobodi i 
on zadobije svoju kraljevsku čast. 

Grimm uči, da su priče, koje se nalaze u sviju indo- 
evropskih plemena, njihovo zajedničko dobro isto onako 
kao n. p. korijeni riječi, te da ovi epski i mitski elementi 
pripadaju jednako svim plemenima. Naprotiv Benfey (u 
Pančatantri I. p. 23., 1859) smatra, da su se ove priče 
u historijsko doba razlile iz Indije gotovo po svemu svijetu, 
i to tako da su prije X. vijeka neke poredne priče naj- 
pače nauslice prodrle u Evropu; a poslije toga su se 
indijanske priče stale prevoditi na arapski i perzijanski, 

te da su poplavile islamske države u Aziji, Africi i Ev- 
ropi. Još su se više ove priče, misli Benfey, širile po 
Kini i Tibetu, pa doprle i.k Mongolima. 

Kasnije je Benfey (poslije ispitivanja Liebrechtova o 
kršćanskom romanu ,Barlaam i Josafat“) donekle pro- 
mijenio svoje mišljenje toliko, da je uzeo VII. stoljeće poslije 
Kr. za prelazno doba priča iz Indije na Zapad, te da je 
Evropa mogla upoznati književnost indijansku i prije, 
nego su je islamski narodi počeli širiti. (GGA. 1860, 874.) 
Najzad je Benfey pomišljao, da su istok i zapad od pra- 
starih vremena općili, a Feničani da su bili DAJSKENIJI po- 
srednici. (Or. u. Oce. III, 170, 1864.) 

Uza sve modifikacije Benfey je ostao vjeran osnovnoj 
misli, da je domovina pričama — Indija. A u tom pri- 
staju za njim poimene& Liebrecht, Rohde, G. Meyer. 

Engleski profesor M. Muller (Essays III, 320. Lpz. 
18712) zgodno razlikuje priče primitivne (ili organične) 
i sekundarne (ili neorganične). U prvu vrstu idu one 
priče, koje je poznavalo isprvično indoevropsko pleme, 
prije nego se podijelilo u Inde, Grke, Rimljane, Kelte, 
Germane, Balte i Slavene. A u drugu ubraja one priče, 
koje su u kasnije doba prešle iz jedne literature u drugu. 
Kao što u svakom indoevropskom jeziku razlikujemo za- 
jedničke i tudje riječi (n. p. grčke riječi u latinskom), 
tako imade zajedničkih i ,tudjih“ priča, koje su u poznije 
doba od jednoga naroda prešle k drugomu. 

Po gotovo je teško u cjelini prihvatiti osnovnu misao 
Benfeyevu, ako pomislimo na neobičnu sličnost priča u 
naroda, koji nijesu srodni po jeziku, a i inače su tako raz- 
daleko, da se i ne može misliti na uzajmični utjecaj. 
Zato smo prisiljeni često u takim slučajevima pomišljati 
na unutrašnje jedinstvo ljudske duševne prirode i vjero- 
vati, da je sklad mitskih osnovnih zorova stariji nego 
plemensko i jezično jedinstvo pojedinih naroda. Već je 

Miller u povjesti američkih prareligija (Basel 1855) iz- 
nio mnogo takvih podataka, koji upućuju, da je čovjek 
uz slične prilike mogao odjelito na raznim mjestima u 
prastaro doba zamišljati slične motive u svojem mitskom 
shvaćanju. To bi bilo u prilog Langovoj hipotezi, da su ' 
elementi Apulejeve priče o ,Amoru i Psihi“ u prastarom 
društvenom stanju bili zajednički svemu ljudskomu rodu. 

i uputami u izradjivanju pisme 
i.doma. Drugo, skroz popravljeni 
Ciena 80 nč. : 
Zaruke Hrvatske, glegorija-kome« na s 
Vez. sa sno: for.- —:'60. 

